url: =LESSON 4 APRIL 16-22 TUICIN ~ MUC\nLESSON 4 APRIL 16-22 TUICIN\nAdmin 10:07:00 PM Articles, Sabbath School Lesson\nLESSON 4 APRIL 16-22\nTu Kaal Sung Sim Ding: Pian. 6:13-7:10, 2 Pet. 2:5-9, Pian. 7, Rom. 6:1-6, Late 106:4, Pian. 8, Pian. 9:1-17.\nKAMNGAH:” ‘Noah hunlai bangmahin Mihing Tapa a hong paikik ciangin Noah hunlai mah bang ding hi (Matthew 24:37).\nTua ciangin Topa in mihingte siatna lian mahmahna mu-in mihingte ngaihsutna in siatna tawh kidim ngitnget ahihna amu hi (Pian. 6:5). “Mu” cih kammal in (Pian. 6:5) piancilna thute hong phawksak hi. Ahi zongin tu-in Topa in hoihna (tov) sangin “siatna” amu hi (Pian. 6:5). Mihing siatna lianlua-in Pasian in mihing abawl kisik bangin kipulaak hi. A hoih mahmah leitung in tu-in siatna tawh a kidimta hi (Pian. 6:5).\nHi mah taleh tua siatna sungah hotkhiatna thu a kihel hi. Hebrew kammal “nakham” a khiatna in “dah” cihna hi-in Noah min in apulaak hi. A khiatna in “hehneem” cihna hi (Pian. 5:29). Tua hi-in Pasian in mihing siatna a thuhkikna-ah thu nih kimu thei hi: Thuman thutak tawh a sepna hangin mi kimkhat in kisiatna a thuak uh hi. Ahi zongin mi kim khat adingin hehpihna le khamuanna ngahna suak hi. Mi kim khat adingin hotkhiatna sung tunna suak hi. Hih thunihte in Cain le Abel/ Seth tungah kipulaak khin hi. Seth suan le khakte (Pasian tate) le Cain ( mihing tate (etkakna panin hih mite kibat lohnate zong i mu thei hi) Tu-in Noah le minam dang khempeuh kibat lohna hong kihilhkik hi.\nTUICIN TUNG DING KIGINKHOLHNA\nPian. 6:13-7:10 sim in. A lamdang hih tangthu panin nuntakpih ding bang thu na mu hiam?\nDaniel bangmahin Noah in kamsang khat hi; amah in leitung bei ding a genkhol hi. Hebrew lai tawh kigelhna-ah tembaw in “tevah” hi-in a khiatna in lawh ahih keileh ciang cihna hi-in (Pian. 6:14) Egypt kammalah a kimu mengmeng lo kammal khat ahi hi. Naungek Moses kiselna lawh khat sungah kiselin tua panin thahna thuak ding panin a suakta thei hi (Pai. 2:3).\nTua banah tembaw kilamzia le biakbuk kilamzia kibang hi (Pian. 25:10). Tembaw in Noahte innkuan suahtakna piak bangin thuciamna singkuang in zong Pasian in a mite lakah a omna limcing hi. (Pai.25:22); thuciamna singkuang in leitung minamte kihotkhiatna thu pulaak hi. “Noah in Pasian sawl bangin sem hi,” cih thu in (Pian. 6:22) Tuicin tawh kisai thukhupna hi, cih i thei hi. Sepna lak kammal “asad” a khiatna in “sem “bawl” cihna hi-in Noah tembawlna hong hilh hi (Pian. 6:14) Pasian sawl bangin Noah in sem hi, cih thu nga vei bang kipulaak hi. (Pian. 6:14-16). “Asah” kammal in Pasian thupiak le Noah sawlmanna thu hong phawksak hi. Hih kammal mah biakbuk lam ding thupiakna-ah zong a kizangkik kammal hi. (Pai. 39:32, 42; 40:16).\n“Pasian in Noah tungah thuciamna singkuang a lamzia ding kician takin a hilh hi. Mipilna in tua bangin a lian a to ding a theithei kei hi. Pasian mahmah in tua inngeelpa ahi hi; Noah in a semkhiapa hi” Ellen G. White, Patriarchs and Prophets, p. 92.\nHih munah thuciamna nih hong kidawkkik hi. Tua thuciam nihte nasepna in hotkhiatna nasep ahi hi. Noah thumanna in Pasian hotkhiatna geelna sungah kihel khat hong suak hi. Noah in Tuicin panin a suakta hi. Bang hang hiam cihleh amah in Pasian sawl bangbang mang dingin upna a nei hi (Heb. 11:7). Amah pen upna nei mi masa khat hi-in a upna pen sawlna tungtawnin a kilang hi. Tua bang upna bek mah a kisam ahi hi (James 2:20). A tomin pulaak lehang, Noah in Topa mai-ah dikna a ngah hi (Pian. 6:8), A kipia dikna a dawnkikna-ah Noah in cihtakin le thumang takin Pasian thupiak bangin a nungta hi. Eite in zong tua bang ding hi lo i hiam?\n2 Peter 2:5-9 sim in. Bang hangin Noah le a innkuante in Tuicin panin suakta uh hi ding hiam? A hong tung ding thukhenna tawh kisai-in Noah le a innkuanpihte tungtawnin bang thu nuntakpih ding i hiam?\nTUICIN TUNNA THU\nSepna lak kammal ‘asah,” a khiatna in “sem” “ bawl” cihna hi-in Noah tembaw bawlna a pulaak kammal hi. Hih kammal in Piansakna thu-ah kammal bulpi khat ahi hi (Pian. 1:7, 16, 25, 26, 31; Pian. 2:2). Noah thumanna in Pasian piansak nasep bangmahin kipulaak hi. Tuicin thu in mihingte kisiatna bek htham lo-in nuntakpih ding thu bang na mu thei hiam? Pasian hong hotkhiatna thu zong na mu thei hiam?\nPian. 7 sim in. Bang hangin Tuicin thu in Piansakna thu hong phawksak hiam? Piansakna thu le Tuicin thu panin nuntakpih ding bang thu na mu thei hiam?\nTuicin thu limtak sim lehang Piansakna thu tawh kisai thu tampi kimu thei hi.Piansakna thu-ah sagih cih kammal (Pian. 7:2, 3, 4, 10; le Pian. 2:1-3 enkak in); “numei le pasal (Pian. 7:2, 3, 9, 16; le Pian. 1:27 enkak in); “amau nam taw kizui-in” (Pian. 7:14 le Pian. 1:11, 12, 21, 24, 25 enkak in); ““gam vasate” “ vasate” “a tuan ganhing namte” (Pian. 7:8, 14, 21, 23 le Pian.1:24, 25); le “nunna huu” (Pian. 7:15, 22; le Pian. 2:7). Tuicin tangthu in piansakna thu tawh kibatna tampi nei hi. Tua a kibang thute in Piansakna thute hong phawksak hi; a Piangsak Pasian in a susia Pasian zong hi (Thkna. 32:39). Hih thute in lametna thu zong hong hilh hi: Tuicin in piansakna thak a piangsak hi; tuicin panin nunna thak hong om hi.\nTuiluanziate in hih piansakna thak a pulaak uh hi; Pian 1 sunga piansak nate kilumletna i mu thei hi. Pian. 1 sung a piansakna-ah vantung om tuite le leitunga om tuite kikhen hi (Pian. 1:7),Tuicin ciangin tui khempeuh in gamgi neilo-in kigawm khin uh hi (Pian. 7:11).\nHih thu in a kikeelki thu pulaak hi. Pasian in piansakna thak a bawl nadingin nate susia phot hi. Lei thak a hong pian nadingin a lui leitung kisusia phot ding hi.Tuicin in leitung bei ciangin hotkhiatna thu hong hilh hi. “ Vantung thak le leitung thak ka mu hi. Amasa vantung le leitung a mangthang hi” (Mang. 21:1 le Isa. 65:17 enkak in).\nI nuntakna a thak hong pian nading bang nate suksiat ding kisam hiam? (Rom. 6:1-6.)\nPian. 7:22-24 in tui nasepna pulaak hi. Tui in nuntakna a nei khempeuh susia hi (Pian. 7:23) “ leitungah ni za le sawmnga sung tuicin a om hi”(Pian. 7:24). Hih thu hangin Pasian in Noah a phawk hi. (Pian. 8:1). Pasian in Noah a phawk hi, cih thu in Tuicin tangthu-ah thu bulpi khat hi; Tuicin tangthu thu guipi hi, cih hong hilh hi.\nPian. 8:1 sim in. Pasian in Noah a phawk hi, cih thu a khiatna in bang hi ding hiam?\nSepna lak kammal “zakhar” a khiatna in “phawk” cihna hi-in a khiatna in Pasian in mangngilh lo hi, cihna hipah hi. Phawk cih thu in khuak nasep na khat sangin tangzai zaw hi. Lai Siangtho in Pasian in phawk hi, cih ciangin Ama kamciam a tangtun pulaak hi-in, hotkhiatna a pulaak kammal ahi hi (Pian. 19:29). Tuicin tawh kisai-in “ Pasian in Noah a phawk hi, cih thu in Tuicin beita hi, cihna a pulaak kammal hi (Pian. 8:2); a sawt lo-in Noah in tembaw panin pusuak thei ding hi, cihna ahi hi (Pian. 8:16). Tembaw sung panin pai khia in cih thupiak a om loh hangin Noah in a pusuah theih hun ding a ngaihsunsun hi. Amasa-in va-ak khat a khahkhia hi. Tui a kiam le kiam loh kitheih nadingin vakhu khat a khahkhia leuleu hi. A tawpna-ah hih vakhu hong ciahkik nawn lo hi. TUa hi-in Noah in Tuicin bei ta hi, cih a thei hi. (Pian. 8:13).\nNoah nunzia panin i nuntakpih ding thu tampi kimu thei hi. Lam khat panin Pasian muan ding hong hilh hi; Aman in i zak dingin kampau lo a, Upna in thu ngaihsut theihna le sittelna nial lo hi. Upna in thu ngaihsutnate, thuman zon ding cihte hemkhia lo hi. Noah in Topa sawl ciang bekin Tembaw sung panin a pusuak khia hi (Pian. 8:15-19). Paikhiat hun ta hi, cih a theih hangin Topa tungah kinga-in Ama lamlahna khat a ngak hithiat phot hi. Noah in Tembaw sungah Topa lamlahna ngah dingin lungdui takin a gak hi. Pasian thupiakna tawh Tembaw a lam hi-in Tembaw sung pan a pusuah nadingin zong Topa mah a ngak hi. A tawpna-ah vantungmi khat in vantung panin hong tuaksukin Tembaw kongkhakpi a hongkhia hi. Noah le a innkuanpihte in Tembaw sung panin pusuakkhia-in a neih van la nate khempeuh tawh pusuak khahkhia dingin a vakhak hi. Ellen G. White, Patriarchs and Prophets, p. 105.\nPian. 8:1, Pian.s 19:29, le Late 106:4 sim in. “Topa in phawk hi” cih thu akhiatna in bang hi ding hiam? Tu-in koi bangin Pasian in nang a hong phawk ding hiam?\nTHUCIAM: KHEN MASA\n‘ TU-in thukham kamciam a tangtung ding hi ta hi. “ Ahi zongin nang tawh thuciamna khat ka bawl ding a, nang, na tapate le na zinte in Tembaw sung na lut ding uh hi.”(Pian. 6:18). Tuicin tawh enkak lehang (Pian. 6:17), hih thuciamin nuntakna thuciam hi, cih kimu thei hi.Pian. 8:20 sim in Noah in bang sem masa-a bang hang hi ding hiam?\nAdam le Eve in piansak ni guk khit ciangin Sabbath ni-in Topa a biak bangmahin Noah in zong Tembaw sung pan a pusuahkhiat khit phet ciangin biakpiakna khat a nei hi. Hih in piansakkikna khat hi. Noah biakpiakna in Adam le Eve te biakpiakna tawh kibang lo biakpiakna khat hi. Adam le Eve in Pasian tawh kimu-in biakpiakna hi-a, Noah in ahihleh meihal biakpiakna (olah) hi. Biakbukah biakpiakna-ah kilimzat mahmah hi. Noah adingin hih biakpiakna in lungdamkohna hi(Gam. 15: 1-11), Tuicin panin amah a honkhia Piangsakpa tungah a lungdamkohna hi, cih i thei hi.\nPian. 9:2-4 sim in. Koi bangin Tuicin in mihingte annek hong khel hiam? Pasian in annek tawh kisai in bang thu guipi hong pia hiam?\nTuicin hong tun ciangin anteh bek nek ding pen piang nawn lo hi. Tua ciangin mihingte in sanek theihna Topa in a pia hi. Hih annek kikhelna in mihing le ganhingte kizopzia zong hong khel hi. Piancil hunlai bang nawn lo-in mihing le ganhingte kizopna hong kikhel hi. Piancilna-ah mihing le ganhingte in annek ne khawm uh hi. Khat le khat kilausak, patausak lo uh hi. TUicin khit ciangin nek dingin ganhingte kithahna hong om ciangin mihing le ganhingte kizopna in lau-na le kihtakna tawh kidim hi (Pian. 9:2). Mihing in sa a nek a kipan amaute geel kikal kizopna in Eden huan a kizopna tawh kibang nawn lo hi.\nGanhing khempeuh nek theih hi peuhmah lo hi. Amasa-in “ sa siang le sa sianglo” khenna om hi.Pian. 8:19, 20; le Pian. 1:21, 24 enkak in). Nihna-ah sisan nek loh dingin Topa in thu hong pia hi. Bang hang hiam cihleh sisan in nuntakna hi (Pian.:4).\nPian. 8:21-9:1 sim in. Pasian in nuntakna kemcing ahihna in bang thupina nei hiam? Koi bangin Pasian thupha in hih thu tangtun hiam?\nPasian in nuntakna a kepna a hangin Amah in hehpihna tawh kidim ahih man hi; mihing hoihna phatna hang hi peuh lo hi. Mihing in siatna tawh kidim hi mah taleh Pasian in leitungah nuntakna kepcingsak ding a khensat hi. (Pian. 8:21).\nPian.8:22 sungah “ leitung a om laiteng” leitung a omlaisiah khuahun khat khit khat kikhel ding a, leitung ah nuntakna nei khempeuh a nungta thei ding uh hi. A tomin pulaak leng, Pasian in a piansaksa nate nusia lo hi, cih hong hilh hi. Tua tawh kizomin Pasian in leitung thupha a piakna thu kimu thei hi. Tua in Piancilna thupha hong phawksak hi. (Pian.1:22, 28; Pian. 2:3). Lam khat panin Topa in mihingte tungah kipat thakna khat pia hi.\nPian. 9:8-17 sim in. Sakhituihup in bang thupina nei hiam? Koi bangin tua in “thuciamna ciaptehna suak thei hiam? Sakhituihup a thupina in bang hi ding hiam? Koi bangin thuciam limcinna hi thei hiam? PIan.9:13,6. Hih in a dang thuciamna limcinna Sabbath tawh bang kizopna nei hiam?\nPian. 9 sungah “ THuciam akipsak hi “ cih kammal thum vei bangin kimu thei hi. (Pian.9:9, 11, 17), Pasian kamciam masak a tangtunna hi, cih kilang hi (Pian. 6:18). Pian. 8 sunga thute tawh a kibangin, Pian, 9 sungah zong a kibang thu kimkhat kimu thei hi. Piansakna tawh kisai-in Sabbath thu hong hilh a, tua sungah thuciam cih kammal sagih vei bang kimu thei hi. Thuciam in Sabbath thupiak tawh kizopna nei hi, cih kimu thei hi. Sabbath bangmahin sakhituihup in zong thuciamna lim khat ahihna kimu thei hi. (Pian.22 9:13, 14, 16; le Pai. 31:12-17 enkak in). Tua banah Sabbath bangmahin sakhituihup in leitung mun khempeuh huam hi; Sabbath in piansakna a hong phawksak bangmahin sakhituihup in piansakna thu hong phawksak hi. Mi khempeuh tungah tuicin tung kik nawn lo ding hi, cih kamciam hi.\nSakhituihup na muhkik ciangin Pasian kamciam khempeuh ngaihsun in. Bang hangin tua kamciamte muan ding kisam hiam? Koi bangin sakhituihup in tua kamciamte muanna hong pia thei hiam?\nNgaihsutbeh Ding: Tuicin tunma mite nunzia le tuhun mihing nunzia in thu tampi hong hilh hi. Mihing in siatna tawh kidim hi mah hi. Hih pen a lamdang hi lo hi. Noah hun le tuhun ngaihsun in.\n“Tuicin tunma mihingte mawhna lianlua ahih manin TUicin tung hi. Tua bang mawhnate tu-in zong leitung mun khempeuhah kizel khin ta hi. Topa kihtakna om nawn lo hi. Ama thukhamte kinawlkhin hi; a awlmawh ki om nawn lo hi. Leitung nopsakna lam bekbekah mihing in kalsuan hi. Pasian in Tuicin hunlai mite kiteen kipi, annek tuidawn uh a mawhsak hi lo hi. Amau mawhna in tua nate a Piapa phawk lo-in nate tung kinga uh hi. Kipi kiteng ding hi mah hi. Pasian hong geelsakna hi.\nMihingte tungah hong piak masak pen hi kha ding hi. Kipi kiteenna tawh kisai ding Pasian in zuih ding hong pia hi. Nek le dawn, puansilh niikteen zia ding Pasian in hong hilh hi: sianthona le etlaawmna in a thu bulpi hi.\nAhi zongin hih thupiakte kimangngilh hi; Pasian geelna panin lampial uh hi. Tu-in zong tua bang mah ahi hi. Pasian ciangtanna val khengin lampial khin uh hi. Zuau genna, golhguknekna, le thuman lo-in gamtatna tawh kidim uh hi. Mun khempeuh in mi thahna tawh kidim hi. Minam khempeuh in tatsiatna tawh kidim khin uh hi. Ci le sa deihna ultungsak uh a, kikhalna cihte om nawn lo hi. Leitung in mihing tatsiatna tawh kidim khin hi. Tuicin hunlai bangin tuhunin zong kilamdanna om lo hi. Thu-um Khristiante in zong leitung ci le sa deihna tawh kidim khin uh hi. Gitlohna, ganhing lungsim sangin tatsia zaw uh hi. Tua bang siatnate hangin leitung in Tuicin tawh sawpsiangna a thuak hi.” Ellen G. White, Patriarchs and Prophets, pp. 101, 102.\n1. Tuicin hunma mite nunzia le tuhun mihing nunzia in bang kibatna nei hiam? Hih thute in Pasian hehpihna bang hong hilh hiam? Pasian in leitung it ahih manin honkhia dingin a nuntakna a hong pia hi lo hiam?\n2. Mi kimkhat in Noah hunlai Tuicin in ama teenna mun teng bek hi; leitung buppi hi lo hi, ci uh hi. HIh bang ngaihsutna in bang khialhna nei hiam? Leitung buppi Tuicin tung lo hi leh bang hangin mun khat bek Tuicin in sakhituihup kisam ding hiam? Pasian a zuau phuak suak lo ding hiam?


timestamp: atn

url: =THUPUAK Volume 6, Issue 6_July 17, 2011\nVolume 6, Issue 6 July 17, 2011\n“Hihnopna lungsim a om nak leh, hihzawh loh ding ngaihsun lo-in, hihzawh ding bek ngaihsutna pen a deihhuai ahi hi.” II Corinth 8: 12\n2010-2011 THU KIZAKNA\nJune 7, 2010 Kumcin Khawmpi-ah Kiteelna pan EC sung ah kihel theilai-in Thu Kizakna (Information) ah a beisa kum khat (2010-2011) sung tawntung mapina ki hanciam thei hi. Hih Thu Kizakna leh Mipi tawh Kizopna pen Zomi Kipawlna (ZAM) in Department khat aa ineih ahi hi. Thu Kizakna, zaksakna vanzat leh vaihawm zia-ah, THUPUAK laihawm leh ZAM Hotline ki bulphuh den hi. A masa-in, lungdam koh ding tampi om sung pan, khawk tuamtuam ah, pawlpi tuamtuam ah ki piakkhiatna tawh e-mail tung pan a laidal aa ana suah (print) khia, ana hawmkhia mimal kim tung Kipawlna leh laisim mimal khempeuh tangin Lungdamna Lianpi kong pulak uh hi. Laidal manh, laitui (printer ink) manh, paisuk paitohna aa bei cihte Kipawlna panin ki vaihawm sak zolo himah ta leh, ngaihsut theih siamna tawh no mun tek pan ma nong pan’ manun tuni ciang a semkhawm thei hihang. Kaal khatin copy (1,000) val hawmkhiat zawhna ding kum khat tawntung, ka sawl bangbang, ka sawl hunhun aa hong niallo ZEC Siamsin Sang Naupangte tung, aki piakkhiatnate uh Thupisakna leh laisim mimal tangin Lungdamna ih pulak hi. THUPUAK  June 13, 2010 ni THUPUAK pan a nunung pen June 5, 2011 ni ciang, kum khat nipi kaal (52) a om sungah (3) vei bang lai kihawm khia zolo cih simloh, color tawh, laimai mai (2) Malaysia gamsung ah kaal simin a tawmpen copy (950-1150) kikal ta ih hawmkhia zo hi. Leitung mun khat peuhpeuh pan simtheih dingin internet group mail te-ah ih khakden aa, mimal e-mail ah hong ngen zong ki behlap den hi. Ki ngenthei den hi. UNHCR-CDU makaipi tegel tung zong manman in kikhak  den hi. Amau tungtawn mah pan UNHCR zum huang sung aa zumpi/zumke khat peuhpeuh in na en uh aa, a kisapna zui-in manglai tawh na letsak zel uh hi.  Aki hawmkhia khempeuh ah, Zomi leh Zolai mah bulphuh in laimal kim ah a hithei zahin hanciamna tawh ki endik hi.  Abei zahzah Kipawlna panin a kipia hi aa, Nipi kaal (3) bangciang laidal laitui manh kigawm RM270 val beiden hi.  THUPUAK ih hawmkhiatna tawh kisai-in, laisim mimal tung ahi zongin, asem a bawlte tung ahi zongin, manh/ sum leh pai ki ngen, kila ngeilo hi. ZAM Hotline  Thu Kizakna leh Mipi tawh Kizopna ahih mah bangin, hih Zomi Kipawlna Hotline pan zaksakna bek hilo-in, Mipi lam pan a kidong bangbang, zing leh nitak, zaan cilo-in hihtheih tawp tawh ki theisak kik den hi.  Zomi galtai-gambel nasep neite vai tawh kisai buaina tuamtuam, vai tuamtuam ah, a thu-in gensaknate hita leh hihtheih zawhzah tawh ki panpih den hi.  Kimat leh thusit a tuakte-in Kipawlna tung panpihna hong kingente, phone tungpan hopih sak ciang tawh a lemte khempeuh hoihtak ki gensak thei hi. Hih vai-ah ZAM intervention lam palaite tawh ki semkhawm den hi. THUPUAK leh Hotline ih kisapna UNHCR leh ZAM kikal vai tuamtuamte hita leh, ZAM zum leh Mipi kikal ki thuzakna, ki theihsaknate-ah, hih THUPUAK leh Hotline panin aki hawmkhia thu leh vaite khempeuh hangin, UNHCR leh kipawlna tuamtuam pan Zomi Kipawlna leh Zomi te hong muang semsem, hong tel semsem uh bek thamlo-in, Mipi lam panin zong, ih Kipawlna-in bangteng vaihawm aa, bangciang tawh Mipite don, vei uh hiam cih kitelna thakmuh sak tawntung hi. A vot ngeilo kizopna omsak tawntung hi. Zomi te hihna, Zomi te hoihna, siatna leh thupitna, thupitlohna a hi bangbang leh a om bangbang in, van gikpi khat hita leh pua tentan aa, Zomi te ii Kipawlna mah bulphuh leh Zomi te Kipawlna ii limlang khat bangin bang dinmun, bang dinmun a tung zong a dingtang den laihawm, THUPUAK tuni ciang a kihawm tohtoh zawh manin, Zomi akuama peuh aa ding Kidalna/Kihutna leh Lamlak Meivak khat hi, ci le’ng khialhna omlo ding hi. Gal kidona bangkhat hi leh Zomi te ii ih Lum leh Tei zahin ki ngaihsun thei ding hi. Zomi hihna pen a hunzui ci aa neusak, liatsak ding hilo Zogam pan hilo Malaysia gamsung pan kihawm khia ahih hangin, a kihawm khia khempeuh sung aa kammal, thu leh vaite khempeuh in, a hun, a gam leh dinmun hang khatpeuh tawh Zomi ii a hihna kiamzaw, khangzaw tuanlo ding aa, Zomi leh Zomi te zia leh tong mah puaden in, mailam ah zong tuate mah bulphuh den ding hi. Tuzawh kum (5-10) ciang hih laite aki simkik zongin Zomi ii a hihnate pen a hun leh ih kim leh pam zui aa neusak, liatsak theih ahih loh lam, ki telmuh thei lai veve ding hi. Tuading mahin ki hanciam tawntung hi. Tg. Kham [iNFO]\nRSC/DHS Vai PUAHPHATNA DHS leh OPE zumpite-in\ninterview a tawlngak ding hun pen July 15 pan August 14, 2011 hizaw hi. A kipan hita hi. Tua sungin, interview a omloh hang, thudawptheihna pen Monday pan Friday kikal hong veve uh hi. Ahi zongin, DHS/RSC/IOM vai khat peuhpeuh thudop nuamte a kigawm (50) ta bek, ni khatin vaihawm sak ding uh, ci uh hi. LUNGDAMKOHNA Gin Khan Zam (Saizang Khua) in Kipawlna-ah RM100 hong piakhia hi. Mipihte panpihna-ah RM100 in vai tampi semthei hi. Sanggampa tung lungdam mahmah hi. LUNGDAMKOHNA Dim Tawi Mang (Gamlai Khua) in Kipawlna zum aa zat dingin laidal tun nih (dal 1,000) hong piakhia hi. Nipi kaal khat sungah laidal tampi zat akulna omden mah bangin, hih piakkhiatna-in manh nei mahmah hi. Kisam hi. Sanggamnu tung lungdam mahmah hi. Nasep Sentul ansai ah anbuuk lam semthei ding mi (1) kinawh deih; Nasep hun 8am-6pm kikal; Saturday ni lang leh Sunday off; Omna pia; Mang/Malay pau thei; UNHCR card nei leh lemzaw; Nupa in zong kisem thei. Kizopna ding: 016 269 1351 Nasep Snowflake aa semding UNHCR card tawi, kum (30) nuai pasal, mangpau thei, nasepna-ah a citak Zomi kideih laitak hi. A thu kantheihna leh kizoptheihna: 012 367 4665 Tongdot Bu Beidekta English-Zomi Dictionary (tongdot) bute a sawtlo-in beita ding hi; Bu khat RM50 in kingah lai hi. Bank Laibu Leh Bank Card Bawlsakthei UNHCR card ngahkhin, bank card leh bank laibu a lunggulhte vaihawmpihna kizom lai hi. Kizopna ding: 012 367 4665\nRSC Pan Zasak Theilo\nAnuai aa file nambat tawite pen, interview lutding RSC zumpi pan contact ngahzolo uh hi. Hih file nambat a tawite-in RSC zum ah zaksak kul aa, uliante-in interview ni ding hong sehsak kik ding uh hi. RSC zum pan hong piak bangbang un aki suaksak hi aa, a Minte kihello hi. Tanau meltheihte tung theisak tek ni. File nambat kihel peuhmah, a thu vaihawm ziading a tellote-in ZAM ah kidong thei hi. 791-09C03461 354-08C05318 791-09C05445 791-09C03676 791-09C00695 791-09C04808 791-09C03426 791-09C03678 791-09C03759 791-09C03390 791-09C05786 791-09C03806 791-09C03387 791-09C04836 791-09C02929 791-09C03302 791-09C03642 791-09C04209 791-09C03357 791-09C04791 791-09C14454 791-09C03275 354-09C03856 791-09C05550 791-09C03304 354-08C05967 791-09C05113 791-09C04195 791-09C04824 791-09C03613 (5) (6) 354-08C06323 354-08C03272 791-09C04851 791-09C04231 791-09C04891 791-09C04710 791-09C04232 791-09C11128 791-09C01233 354-09C01630 791-09C00769 791-09C10590 791-09C04594 791-09C00122 791-09C01005 (9) (7) (8) 791-09C04897 791-09C05785 791-09C05490 791-09C03775 791-09C11122 791-09C11465 791-09C04157 791-09C11122 791-09C05415 791-09C03798 791-09C11158 791-09C05428 791-09C04235 791-09C11074 791-09C05135 791-09C03087 354-09C05429 791-09C05120 354-09C00455 791-09C00750 354-09C02294 791-09C03092 354-09C04503 791-09C02472 354-03C10510 354-09C04418 354-09C04326 791-08C01743 791-09C11246 791-09C03691 791-08C00535 791-09C03992 791-09C03835 791-09C04062 791-09C04024 791-09C02471 791-08C01783 354-09C04593 791-09C03893 791-09C04744 354-09C04602 791-09C04951 791-09C02289 354-09C05682 791-08C01784 791-09C04765 354-09C04588 791-09C04980 791-09C04783 791-09C03808 791-08C01453 791-08C01450 791-09C01561 791-09C12360 791-09C09777 354-08C04824 791-09C01816 791-08C01745 791-08C01707 791-09C02840 791-09C02224 791-09C03476 791-08C01802 791-09C02223 791-09C03239 791-09C05795 791-09C03755 791-09C04913 791-09C11144 354-07C04900 791-09C01886 791-08C01727 791-09C05677 791-09C04924 791-09C05778 791-09C05631 791-09C02408 791-09C12429 791-08C00065 791-09C05621 791-09C04786 791-09C05024 791-09C05141 791-09C04974 791-09C03891 791-09C12595 791-09C04754 791-08C01911 791-09C03809 791-09C03241 791-09C04747 791-09C04866 791-09C02688 791-09C05727 791-09C04588 791-09C00608 791-09C04832 791-09C04861 791-09C11109 791-09C11393 791-09C02889 791-09C01608 791-09C04989 791-09C02820 791-09C04933 791-09C05077 791-09C14352 791-09C12446 791-09C11261 791-09C05191 791-09C04999 791-09C04761 791-09C00206 354-03C09763 354-09C05034 791-09C03853 354-09C04981 791-09C01695 791-09C03845 791-09C02238 791-09C04747 354-09C07461 354-07C05873 791-09C05014 791-09C05605 354-09C00944 791-09C05040\nPhalna (Permit) Vai\nHih work permit vai pen, nasepna-ah vai nawngkai a tuahlawh Zomi tam semsem in, dotna leh theihnopna tam semsem ahih manin a tomin khatvei suaksak kik hang. Tulaitak aa Zomi tampi-in ih tuahkhak, Malaysia kumpi-in laibu bawlsak, work permit vaihawm sakta cih thu tawh kizuiin, nasep apia, nasem mi anei boss/pute-in, tawi aneilo a nasemte tung, laibu bawlta-in, laibu bawl ni, ci-in hong hanthawn hita hi. Nasem mi anei khatin, ama nasem khat pen laibu tawi a hihding a lunggulh khiallo hi; A hiding mah hi. Ahih hangin, hih boss/pute-in ei gambelte dinmun, gamthumna masuan ih neihna, tutung aa kumpi ii vaihawm zia telgailo uh ahih man hi. UNHCR pan vaikhakna Kumpi-in 6P ci-in min a vawh uh hih laibu bawlsak ding vai pen, kumpi tawh ahi zongin, agency khat peuhpeuh tawh ahi zongin UNHCR in, kikupna, kihona, ki thukimna leh ngaihsut khopna omnailo hi, cih tangko khin uh hi. UNHCR nuai-aa Kipawlnate-in pawlmite tungah anuai aa bangin vaikhak ding, theihsak ding cih zong makaite tung limtak vaikhak uh hi;  Hih 6P vaihawmna sung aa work permit bawlsak ding cih thu pen immigrant (gamdang pan a peemta mite) aa ding bek hiphot aa, gambel mite aa ding vaihawmna bangmah om nailo hi. Kikupna leh ki thukimna bangmah om nailo hi.  Mimal khatpeuh, agency khatpeuh, kipawlkhopna khat peuhpeuh pan gambel mite aa ding word permit/laibu bawlding, bawlsak thei ding, bawlsak ding cih thu hong kigen leh, UNHCR in vaihawmna om nailo ahih manin, kihel khakding, va bawlsak khakding hi peuhmah lo hi.  Gamthumna ah resettlement kisam leh a lunggulh khatin hih vai tawh buaikhak ding hilo hi.  Gambel mi hi-in, UNHCR pan card ngahkhin aa, a ngah naikei zongin hih work permit/6P programme peuhmah tawh ki sawhkhak ding hilo phot hi.  Nasepna boss/pute-in, athu tello-in hong hanthot zenzen uh leh, a kisap leh UNHCR tawh ki hosak theih ahi hi. Koici vaihawm huai Athu a tello leh, ei dinmun a tello nasepna boss/pute-in bel hong hanthot ding himah lel hi. Tuabang atuak Zomi khat peuhin, ih pute tung ih dinmun gensiam masak kul hi. A kisap leh ih thuum mai kei leh, thukhun tawh kituak aa amau nasem ding a utlo zong hong sa mawkmawk theilai hi. Tuaciang tawh alem kei zenzen leh, Kipawlna in gensak thei aa, a lem naikei leh zong UNHCR in, ei tangin hong telgen sakthei hi.\nPulak Zia Kigin’ Huai Mahmah Hi\nLung himawhna, patauhna tuamtuam kawmkal pan ih nektawm ding tawh buai kawmkawm in, eimah tek ii interview maban ding pen ciapteh tawntung, kigin’ kholh tawntung ding kisam semsemta hi. UNHCR-RSD in, vaihawm zia thak khat khentat uh hi. Tua-in, galtai gambel khat peuhpeuh in a thu leh a vai omziate maan tak leh ahi bangin agen kei aa, zuau thu leh upmawh thu tawh uliante tung a pulak leh, kum (5) sung pending ki ciapteh sak thei, ci uh hi. Thu maan genlo cihtak ciangin, unau hi gige, nu’ min, pa’ min, unau phazah pulak zia kibanglo cihte, a zi leh a pasal thugen kituaklo cihte, a suah ni mangngilh, Malaysia tun’ hun a gen masak tawh kibanglo cihkhawng hi hamtang ding hi. Kigin’ kholh thupi ngiat hi.\nA beisa kum khat val sung ZSM pan haksa dongtuakte ih vankhopsa om bangin Mi (1), kum (1) ciang RM12 tawh Kipawlkhopna pawlmi hihzawh ding kong zawn uh hi. Kum khat sung pawlmi a hisa peuhmah in zong, adang kum khat ai piakna tawh pawlmi khat hihna zoptheih ding thupi hi. Hih vai-ah, Khua makaite zong naki piakkhiatnate-uh hong zomlai un. ZSM\nDocuments Similar To ZAM THUPUAK Volume 6, Issue 6_July 17, 2011\nZAM Thupuak Volume 10, Issue 18_May 6, 2011\nTHUPUAK Volume 11, Issue 1_June 12, 2011 (1)\nZAM THUPUAK June 5,2011\nTHUPUAK Volume 6, Issue 5_July 10, 2011(2)\nZIM Awging Lom 2, Hawm 60\nTHUPUAK Volume 6_ Issue 11_August 21_ 2011\nTHUPUAK Volume 6_ Issue 9_August 7_ 2011_2\nTHUPUAK Volume 6, Issue 12_August 28, 2011(1)\nTHUPUAK Volume 6, Issue 8_July 31, 2011\nTHUPUAK Volume 6, Issue 13_September 4, 2011\nMore From Lengtong Net\nZAM THUPUAK Volume 6, Issue 25_November 27, 2011\nLai Siangtho Bangci Zat Na Hi Hiam?\nZo Phualva Thupuak- Volume 01, Issue 08\nSiamsin Awging K6H10\nTHUPUAK Volume 6, Issue 26_December 4, 2011\nTHUPUAK Volume 6, Issue 23 November 13, 2011\nZo Phualva Thupuak- Volume 01, Issue 12\nZo Lengthe Hawm (73)Na\nMOMNO Journal November 2011\nTHUPUAK Volume 6, Issue 21_October 30, 2011\nZo Phualva Thupuak- Volume 01, Issue 17\nZo Phualva Thupuak- Volume 01, Issue 14\nTeizang News letter May 15, 2011\nZo Phualva Vol 01, Issue 04\nZo Phualva Thupuak - Volume 01, Issue 07\nZo Lengthe Hawm(69)\nMittaw Ngate Leh Sai Thu Gentehna\nZAM Thupuak Volume 10, Issue 19_May 15, 2011\nZo Lengthe Journal (Khol 8, Hawm ) 66\nZo Phualva Journal Vol 1, Issue 5 2011\nTHUPUAK Volume 10, Issue 17_May 1, 2011\nZAM Thupuak Journal Volume 10, Issue 21_May 29, 2011\nZAM Thu Puak Volume 10, Issue 20_May 22, 2011


url: =Ngeina / Khua hun | Radio Veritas Asia\nNgeina Thu ah Panmun gualh zia by Sia Joseph Hau Kap\nInnkuan khat sungah nopna leh dahna pen a tuak loding ki omlo aa, a hong huh leh a hong van dingte pen ih Pu ih Pa te-in Tanute na ci uh hi. Tua Tanute pen a mau mun ciatciat tawh ki tuak in min a na vawh uh hi.\nSialsawm Pawi Thu\nIh ngeina khat ahi a theih huai Sialsawm pawi thu pawlkhat Sia Francis Lian Khan Pau in RVA Radio aa a gen hong hawmsawn nuam ing. Minam khat, Pawlpi khat, Gam khat cih ciangin Ngeina leh zuihding thu a omloh a phamawh ahi hi.\nNgeina leh Biakna Tawnzia\nEi Roman Catholic thuzuite in, a mimal bekin a kituisawp Christiante bek hilo ding hanga, I ngeinate zong a nungta Pasian kammal tawh siansuahin Christian ngeina i suahsak ding kisam hi.\nINNKUAN NUNTAK ZIA LEH SUTPI THU By Rev. Fr. John Mang\nInnkuan sungah a om loh a phamawh ih ngeina ahi i Pu i Pa te-in Inn a lam uh ciangin SUTPI ahi innkhuam leh Innkuan Nuntakzia ding cih thu kikum dih ni....\nIPu iPa te hun ahi mangkang te hong uk lai pan 1980 ciangdong i zogam pen singkung lianpipi tetawh nimdildial in, a etlawm mahmah bek tham lo-in vasa, innsa, gamsa te tawh nopci mahmah hi.\nKhua hun leh cidamna\nRVA a en a ngai kong it nu le pa, u le nau te tu hun laitak pen khuahun ki khelin guahtui hong luang hi. Hih khua hunki khel ciangin nat leh sat hong tam deuh se hi. Nat leh sat lakpan in khuasik, sungpai leh sisa, bukkhuh cih te hipha deuh hi....\nKhuahun leh Cidamna Thu\nChristu sungah kong it Nu le Pa, U le Nau te Khua hun cih thulu nuaiah cidamna ding thu pawlkhat kikum dih ni!Pope Francis in Leitungah singkung lopate leh kiim leh paam keemcinglo in ih om leh heelkhuk sung aa a nungta tawh kibang ding hi hang...\nNuntakna hongpia Singkung\nA kipatcilin Pasian in a kicingtak leh natna satna bang mah a om lo dingin vantung leh leitung a bawl hi. Leitung in singkung, paakkungte tawh et lawm mahmah aa, vantung in zong nop ci mahmah hi.\nOld Darkhai khangno te Lamna\nKhangnoten Parish thak honpawi, Tonu suangbuuk hongpawi leh Rev. Fr. Mark Thang Lam Tuang Siampi suah pahtawina hun ah a lamna uh hi.


url: =Girlfriend Zombie Chapter 32 - Komiktap\nGirlfriend Zombie Chapter 32\nRead the latest manga Girlfriend Zombie Chapter 32 at Komiktap . Manga Girlfriend Zombie is always updated at Komiktap . Dont forget to read the other manga updates. A list of manga collections Komiktap is in the Manga List menu.\nTags: read manga Girlfriend Zombie Chapter 32, comic Girlfriend Zombie Chapter 32, read Girlfriend Zombie Chapter 32 online, Girlfriend Zombie Chapter 32 chapter, Girlfriend Zombie Chapter 32 chapter, Girlfriend Zombie Chapter 32 high quality, Girlfriend Zombie Chapter 32 manga scan, Januari 1, 2022 , komiktap


url: =US Capitol ah ka ngongtat sawmmah ci’n Cornell in genkhiata :: ZOMI DAILY\nposted on 2 August 2016 at 12:29 pm UTC+9:30 Lomkholna: News, Sawltak, USA, World\nNungkum US Capitol ah President Barack Obama in thu agenlaitak ngongtat kasawm mahhi ci’n Christopher Lee Cornell in Monday ni in amawhna ki pulak khiata hi. Christopher Lee Cornell pen US, Ohio State pan hi a, kum 22 bek hipan hi.\nHihpa pen nungkumpek panin akiman hi a, IS tetawh kipawl in US Capitol sung aom kumpi nasem te suamlupsawm cihte akiman ahihi.\nHih akimanpa ii genkhiatna ah August 2014 pain January 2015 kikal Washington ah kazinsawm a, 20 January 2015 ni President Obama in State of the Union Address agenlaitak ngongtatding kasawm cikhia tamawk hi.\nHihbang a gamtatsawmna vai tawh kumpi thunei te’n nungkum 14 January 2015 ni in amat uh hi a, Semi-automatic Riffle nih leh thautang Ammunition kual 600 valzongtawh kimankhia cihi. Tuaban ah hihpa in bangci bangin Bomb kibawlthei cihzong ana kancian mahmahkhat ahihi.\nHihpa pen kum 40 valbang thongkiading cih AFP News pan kizasawn hi. ZD Sawltak #zomidaily\nPrevious: Zomi Innkuan D.C Area (Zomi DCA pan) lungdam pihna\nNext: Online pan US$60 Million val mikhemkhempa ki manta\nGZA – Kawlgambup ki teelpina tawh kisai tangkona\nYangon, Hlaingtharya ninpaihna ah meikatzawh ni 5 phakhin in kiphelhzo nailo, mi 15 zato tunlawh\nAkipsa Zo minam puan leh Zo nikteen puansilh Fashion te ~ Dr. Dongno


url: =Video: US ah naupang kum 10 aphapan khatin mawtaw hattak in phenghawlgawp :: ZOMI DAILY\nposted on 28 October 2017 at 11:11 am Lomkholna: News, Sawltak, USA, World\nUS ah naupang kum 10 aphapan khatin mawtaw hattak in phenghawlgawp\nUSA, Ohio State sungah pasalno kum 10 bek aphapan khatin anu lawmngaihpa (mother’s boyfriend) ii mawtaw guksak in, Highway lamzikpi tungah taigawp ahih manin palik te buaisak mahmah cih Cleveland Website pan kiza hi.\nHih naupangpa pen sangkahding in akithawi hi a, ahi zongin sang apaikhiatding ciangin anu lawmngaihpa mawtaw tawh ataikhia vingveng ahihi. Mawtaw pen High-speed tawh taisak in 100 mph bangin hatsakgawp a, 45 Mile sungah taiman cihi.\nOhio State Highway Patrol te’nzong delhpah ngeingai uh a, adelh laitak Dash Camera paninzong Video Record akibawlpen ki khahkhia in, lauhuai mahmah hi.\nThursday zingsanglam 8:30am hunpawl in hih buaina akipan ahihi. Cleveland Police te genkhiatna ah hih pasalno pen sangkahding in akithawi hi a, asanggamnu in sanginn ah akhading ahihi. A sanggamnu akisil laitak in anu lawmngaihpa mawtaw guksak in ahawlkhia vingveng kici hi.\nAnu inzong atheih ciangin ama mawtaw tawh delhkhiapah a, tuakhit ciangin 911 sampah hi. Atapa pen West 117th Street lamdungah hattak in hawlgawp a, anu in anungpan zuisuaksuak hi.\nI-80 atun ciangin State Patrol te’n tua naupang sulzuihpah uhhi. State Trooper te’n tua naupangpen na mawtaw khawlsak in ci’n otsan uh a, ahi zongin tua naupangno in alu peisan in, amawtaw pen hatsak semsem hi.\nAnu zong lunghimawh semsem a, “Oh my f—–g god, ka tapa pen naphakma un amahleh amah ki thatlum petmah taloding aimaw” ci’n genkhia hi.\nNaikhatval sungbang aki delhdelhkhit uhciangin 9:49am hunpawl in, naupangno ii mawtaw hawlpen khawlsak theipan uhhi. Kamphatna tawh hih mawtaw kidelhna ah aliam kuamah omlo in, midangte tawhzong akitaihkha, aki nawkkha cihbang omlo hi ci’n thunei te’n genkhia hi.\nVideo: Watch 10-year-old Cleveland boy lead police on 45-mile, high-speed chase\nHih naupangno pen kalnih sungin hihbang in mawtaw “Joyride” in ahawlgawp anihveina hita cisawnsawn hi. Abeisa October 16 ni inzong Interstate 90, West 117th Street geinai ah anu mawtaw khatvei guk hawlsakgawp ngeikhin hi. Tuabang in ahawl laitak amawtaw pen apei 3 tak kitam ahih manin, taisuaklo in, khawlbawl cibilbel hi. Banghang in tuabang in gamta nahiam cih akidot ciangin, cimlua kahih manin, kanu mawtaw aguk hawlsakgawp hi’ng ci’n Police te tungah genkhia cimawk hi.\nRelated: USA, Texas sanginn khatah sangnaupang khatin palik khat kaplum\nPawlkhat te genna ah hih naupangno pen Video Game ki limmawllua in, Video Game sungah amuhdan in mawtaw ahawlgawp hiding ci uhhi. Ih naupangno te Video Game sungah bangkhawng kimawlzelzel uhhiam cihzong etcikzek kisaptuak mahmah hi. Naupangno te’n asia apha limtak in khencianthei nailo a, ahoihlo gamtatna te kilawhbaih mahmah hi. Sawltak #zomidaily\nPrevious: UN vaituamtuam RSC Department leh COBEM te holimna\nNext: Myanmar sum tungah General Aung San lim tuansak kikding ki lunggulh


url: =Hialeah Programming Tutoring - Find Programming Tutors in Hialeah, FL\nResults 1-14 of 22 for programming tutor hialeah\nProgramming Tutors in Hialeah, FL\nFind Private & Affordable Programming Tutoring in the Hialeah Area!\nParker C. Private Programming tutor in Hialeah, FL\nFELIX S. Private Programming tutor in Hialeah, FL\nALEX C. Private Programming tutor in Hialeah, FL\nAshish M. Private Programming tutor in Hialeah, FL\nGagan B. Private Programming tutor in Hialeah, FL\nAdam Private Programming tutor in Hialeah, FL\nOtis D. Private Programming tutor in Hialeah, FL\nben m. Private Programming tutor in Hialeah, FL\ndavid G. Private Programming tutor in Hialeah, FL\nLuis C. Private Programming tutor in Hialeah, FL\nEducation Adviser, Department of Education of Madre de Dios .Peru 05/2011 - 06/2012 10- Advisory CUPE SERVICES EIRL . Office of International Education Services Peru 06/2012 - 12/2013 11- Andina University of Cusco, Puerto Maldonado, Peru 10/2007 - 12/2013 • Master...\nProgramming-tutor Private Programming tutor in Hialeah, FL\nSandeep P. Private Programming tutor in Hialeah, FL\nAlfonso V. Private Programming tutor in Hialeah, FL\nMohit R. Private Programming tutor in Hialeah, FL


url: =Malaysia ah Kawlgammi nasemte leh Indonesia nasemte buai-uh\nMalaysia gam, Sabah/Sarawak gamke a-om (Shin Yang Shipyard and SDN, BHD) kici tembaw bawlna setzung khat ah Indonesia te kita’k manin Kawlgam mi 97 apualam pusuak ngamlo in setzung ah kibilhcip uh ci hi.\nHibang thu hong pianna ahang pen, December 23 ni-in Kawlte 2 leh Indonesiate 2 kilai uh ci hi. Tuakhit ciangin tua Indonesiate amau giahna innpi ah vaciah in, alawmte uh mi 500 tawh Kawlte giahna innpi ah vapai in temta, namsau, molhtum te tawh innkim tengah pangin umcih uh ci hi. Kawlte mi tawmzaw uh ahih manun kuamah apusuak ngamlo uh hi. Tua Tembaw setzung zong tu’n kikhak cip hi.\nTuni ciangdong tua innpi sungpa’n Kawlgam mi kuamah pusuak thei nailo uh hi. Hihvai tawh kisai avaan dingin Kawl kumpi in Malaysia kumpi, Brunei kumpi leh Malaysia Kawlgam Palaai Zum te zaksakna le huhngetna neikhin uh hi. Tua akikhumcip Kawlgam mite patau lua-uh ahih manun, nasem ngam nawnlo in Kawlgam mah ciahnuam ngaungau uh ci hi.


url: =Zomi D.C Area Khuado Pawi nopcitak kibawl :: ZOMI DAILY\nposted on 26 October 2015 at 3:20 pm Lomkholna: Khuado, News, Zomi\nZomi D.C News: 2015 D.C Area (Maryland, Washington D.C, Virginia) Zomibup Khuado Pawi Zomibup kigawmkhawm in nopci tak leh picing takin kibawl\nKum sim aa i kibawl den Zongeina “Khuado Pawi” pi pen Zomi Innkuan Washington D.C Area (Zomi D.C) ii makaihna tawh October 24, 2015 ni in Baltimore, Maryland ah nasia tak leh picing takin kibawl aa, tualai ah D.C Area (Maryland, Washington D.C, Virginia) om Zomi mimal 600 val hong kihel thei uh hi. Tukum pen kum dang te tawh kibanglo in D.C Area om Zomibup kigawmkhawm in a kibawlzo Pawipi hi aa, mi kitam mahmah hi; D.C Area Zomite bawl Khuado Pawi laak pan mi atam pen hi dingin kiciamteh hi. Hih Khuado Pawi in Zomite kipumkhatna, kipawlkhopna, akikhenthang Zomite kigawmkhop kikna Pawi ahih manin hong pai mipi khempeuh kilungdamtek in tha kingah mahmah tek hi.\nHongpai mipite in kum sim in hibang mahin Zomite kigawmkhawm in kipumkhat tak in Khuado Pawi bawl den ding a lunggulhna uh hong pulaak tek uh aa, “Pawl tuamtuam, mun tuamtuam cih kikhen nawn peuh mah loin “D.C Area Zomi” cih na ah kigawmkhawm in kalsuan tek ding zong alunggulhna uh hong pulaak ciat uh hi. [“D.C Area Zomi” cihna in “Maryland, Washington D.C, Virginia State sung teng aaom Zomibup” i cihna leh a kihuamna ahi hi].\nTua bek thamlo in, D.C Area ah Khuado Pawi pen Zomi Innkuan D.C Area (Zomi D.C) ii makaihna tawh akibawl zawh 14 veina hi ta aa, Zomi D.C kipawlna phuhkhiat zawh zong kum 14 cinna, kum cin kikhop zong hi pah hi. Hih Khuado Pawi ah Zin Mangpi (Chief Guest) dingin Kawlgam pan Sia CK Khai, Special Guest speaker dingin Dr. Thang Pian Thawn (Ph.D, Business; U.S Embassy, Yangon), Special Guest Singers dingin Sia Kam Sen, Siamah Cingpi, Siamah Nuamlek te hong kihel thei uh aa, amau thu gennate leh Lasakna te tha kingah mahmah tek hi. Tuabek thamloin D.C Area sung om Zomi Lasa siam ten zong hong zai ziahziah uh aa, Late ngaih kisa mahmah hi. Khuado hun sungin Zolam lahna, Zola sakna, Achievement Award piakna, Special Letsong hawmna, Zomibup aading leh Siamsinte aading special thu ngetsakna, Khuado thu genna, Zomi Business Advertisement bawlna, Lucky Draw sawkna leh gualnopna tuamtuam te kinei thei in, hong pai akuama ciat in nuam kisa mahmah hi.\nAkizom in Zomi D.C makaite lam pan thu zaksakna tuamtuam hong nei uh aa, Zomi D.C membership bawlna zong neih kik ding leh asawt loin membership kikaikhawm ta ding cih thu hong pulaak bek thamloin, 2016 Zomi Namni zong tuni bangmah in D.C Area Zomibup kigawmkhawm in nasia takin bawl ding cih thu hong pulaak uh hi. Hih Khuado Pawi aading sum leh paai tawh ahi zongin, nek leh dawn tawh ahi zongin, thataang tawh ahi zongin, Lasakna, music tumna, Zolaam lahna tawh ahi zongin, panmun tuamtuam ah hong kihel teng ahi zongin, mun tuamtuam pan hong huh, hong panpihte khempeuh tung Zomi D.C pan lungdam kiciamteh hi.\nHih “Khuado Pawi” pi in “Zomi” i hihna hong kilangsak bek thamlo in, i minam itna hong khangsak tektek hi. Tua bek thamlo in, Zomite kipumkhatna, Zomite kigawmkhopna hong kilangsak hi. Tua ahih manin Zomi ten i tun tun na ah i ngeina kemcing in, Khuado pawi te zong i om om na ah, i bawl theih ciat ding thupi mahmah hi.\nPrevious: “Jesuh Kicing” Live Worship ah sapna\nNext: Tulaai Leitung Thuthang Tuamtuam Updates October 26, 2015\nZeisu Bawngkuang sungah banghang in hongsuak? ~ Tungg Thang


url: =Lau Kei In :: ZOMI DAILY\nposted on 22 June 2015 at 9:25 am Lomkholna: Article\n(Be not Coward)\nLau kei in (Be not coward) bang hangin ci sese ihi hiam cihleh, tu hun ciangin Pawlpi sung ahizong, kipawlna sung ahizong, ahi le ahilo pen mipi atam zaw in, gen ngamlo in ki ommawk thei hi. A hihleh ahi bangin apau ngam ding pen kitawm mahmah lai hi. Tua ahihman in, a man (justice/right/truth) thu te genkhia ngam, pulakngam, sihpih ngamding icih nopna ahi hi. Bang hangin Zomi te kipum khat thei lo cih pen theihna pi gen ngamlo, dinpih ngamlo a aom mitampi kiom ahih manin, hangtak in, ahile ahilo laulo takin pulakhiat hun hita hi. I it mahmah lawm, makai, sia te in, ahihlo amanlo thu tawh akal suankhak leh i kuppih genpih ngamding hi.\nZomi te banghang in, ki pumkhat zolo ding ihi hiam? Zomi te minam khat ihihna, Paikhiatna (3:10)10 Hong pai in, nang in Egypt panin ka mi Israel-te na paikhiatpih theihna dingin Faro’ kiangah nang kong sawl ding hi,” na ci hi.\nPasian in ka mi “Israel” te naci tektek hi. Hih mun ah, Israel suan “ZOMI” te cileng kikhial lo kha ding hi.\nZomi te haksatna, lungkham thanemna, lungzuang khuangaihna, kipumkhat lohna tepan hongmakaih ding leh hong gawmtuah ding in, makai te hongpia hi. Makai te cihciang in, ZOMI Innkuan Makai te, Biankna Pawlpi makaite, kipawlna tuamtuam pan makaite aci kahi hi. Tuahileh kua kipawlna makai in, atung a igen, haksatna, lungkham thanemna, lungzuang khuangaihna, ki khenkhap nate pan honghon/honglemtuah pen hiam cih ngaihsuthuai kasa mahmah hi. A ngaihsun khanailo te zong kisittel in, makai te akipuah phatsawm kehzong ei mimal nungzuite kipuahphat in, Zomi sungah Minam khat, Unau khat ihihna te, kilungtuak, kithutuak tak in, leitungbup theihding in, itangko ding hi.\nCorin Masa (1:10-12,17)\n10Sanggamte aw, note khatlekhat kithutuakin, pawl kikhenna omkha loin, na lungsim, na ngaihsutna uh leh na ngimna uh na kikhatsakna dingun i Topa Jesuh Khrih min tawh ka hong thum hi. 11Bang hang hiam cih leh sanggamte aw, note lakah kitot kiselna a omna thu, Khloe’ innkuanpih mite in kei kiangah hong gen uh hi. 12Tua bang ka cih ciangin note pawlkhat in, “Kei, Paul’ pawl ka hi hi,” cihna ahi a, pawlkhat in, “Kei, Apollos’ pawl ka hi hi,” cihna ahi a, pawlkhat in, “Kei, Peter’ pawl ka hi hi,” cihna ahi a, pawlkhat in, “Kei, Khrih’ pawl ka hi hi,” cihna ahi zongin na kampaunate uh ka cihna ahi hi.\n17Khrih in tuiphum nasep a sem dingin kei hong sawllo a, Lungdamna Thu a hilh dingin a hong sawl bek ahi hi. Ka thuhilhna-ah zong thugen siamna leh pilna a nei ka hi kei hi. Tua bang hi kei hen la, pilna leh gensiamna a nei hi leng, Khrih in singlamteh tunga a thuakna thu in vangliatna a neihna hang kisalo khading hi.\n(Kofi Annan) Biakna/pawlpi tuamtuam, kampau tuamtuam, ci le sa kibatlohna tuamtuam neikha mah ni, ahih hang in, mihing hihna ah pumkhat/namkhat ihi hi.\n(Martin Luther King) bangna ci hiam ci leh, Mihing te in, khat leh khat aki kihtaak man in, kipawl khopthei lo hi. Khat leh khat aki tellohman in, ki lau uh hi. Khat leh khat ki zop/kikupna om loh ahihman in a ki tello uh ahi hi.\n(Nelson Mandela, former president of South Africa and Nobel Peace Prize winner) bangna ci hiam, Pilna in leitung kikhel sakna ding in, athahat pen hiam/vanhoih pen ahi hi.\n9Na ki-itnate uh lungsim takpi tawh hi sak un la, a siate mudahin a hoihte lenkip un. 10Unau ki-itna lungsim nei un la, khatlekhat kizahtak bawl ding lamsang kidem un.\n(Jackie Chan) Ei te in, leitungkhuano khat a teengte hi hanga, innkuan khat ihi hi. Mun tuamtuam pan in ki itna, kilawmtaakna te ineih ding pen ei mawhpuak hi a, khat leh khat lungnoptak in omkhop ding zong imawhpuak mah ahi hi.\n(Abram Lincoln) Demzo ding cih kagen thei lohhang man hing kaci ngam hi. Gualzo ding kacih loh hang, ka neih khuavak tawh nungta cih ka kitel hi. Thuman nei mite lam kapang ding a, thuman mi ahi laisiah ama lam pang dinghing. Thuman mi ahih nawnloh teh amah tawh ki khen inding hing.\nTopa in Abram kiangah, “Na gam, na beh, leh na pa’ inn panin nang kong lah ding gamah pai in. * 2Thupha a ngah\ndingin minam lian khatin nang hong bawlin, thupha hong pia-in, na min kong liansak ding hi.\n(Nelson Mandela, former president of South Africa and Nobel Peace Prize winner) I sep/zawh masiah pen, haksa le kilawm mahmah hi.\nLau Kei IN (Be not coward) thulu pen, Zomi sung a man (justice/right/truth) tawh khangthak te in, alungsim tawng ah nei in, Zomi hong lapsang nading, mimal in thathak la in, kikup khop theih na ding ahi hi. Hangsan in laulo in utbangbang gen ding cihna hi lo hi. Ki galmuh in, gamgii bawl ding hilo in, ahihloh lam ki theisak in, kipawl khawm in nasem khawm ding cih phawksak nopna ahih lam hong theisak ingh, thalak sawm tek ni.\nMay 24, 2015 (Sunday) ni a PZCC te tawh hunzatna ah ka thugen\nPrevious: Pawlpi makai te tavuan ~ Rev. Dr. Hau Lian Kham\nNext: Paul Hau Khan Pau (Thalmual, kum 65) vai lungdam kohna


url: =Luka 7 (TDM)\nTedim BibleLuka 7< = >\nJesuh in Galkap bupa’ Nasempa Damsak\n1 Jesuh in mite kiangah a thugen ding teng a man khit ciangin Kapernaum khua-ah a pai hi. 2 Tua khua sungah Rom mi galkapbu khat om a, tua bupa in a it mahmah nasem khat a nei hi. Tua a nasem pa a ci na-in a si dektak hi. 3 Tua bupa in Jesuh’ thu a zak ciangin, ama kiangah Jew mi upate pawlkhat sawl a, Jesuh hong pai-in a nasem pa a damsak nading a thumsak hi. 4 Jesuh kiangah Jew mi upate a tun uh ciangin nakpitakin thum uh a, “Amah na huh dingin a kilawm mahmah mi khat ahi hi. 5 Amah in ei minam hong it mahmah a, kikhop nading inn khat zong hong lamsak hi,” a ci uh hi.\n6 Tua ahih manin Jesuh in zong amaute sapna bangin a va zui hi. Jesuh a tun madiakin galkap bupa in Jesuh kiangah a lawmte pawlkhat sawl a, “Topa aw, ka inn-ah nong pai nadingin kei kilawm zo lo ka hih manin hong pai dah hoh in. 7 Nangmah tawh a kimu dingin zong kilawm zo kisa lo ka hih manin keima pumpi kong pai kei hi. Thu pia peuh lecin ka nasem pa dam lel ding hi. 8 Kei zong uliante’ khutnuai-ah hong kikoih mi khat ka hi a, keima khutnuai-ah zong galkapte a om hi. Khat kiangah, ‘Pai in,’ ci leng a pai hi. Khat kiangah, ‘Hong pai in,’ ci leng a hong pai hi. Ka nasem pa kiangah, ‘Hih na sem in,’ ci leng zong sem hi,” a ci hi. 9 Jesuh in hih thu a zak ciangin lamdangsa mahmah a, amah a zui mihonte lamah kihei-in, “Israel mite lak nangawnah hih bang upna ka mu nai kei hi,” a ci hi. 10 A kamtaite, galkap bupa inn-ah hong tunkik ciangin a nasem pa a na damsiang khinta hi.\nNain Khua-ah Meigongnu’ Tapa kihingkiksak\n11 Tua khit a sawt loin Nain khua-ah Jesuh pai a, a nungzuite le mihonpite in zong a zui uh hi. 12 Tua khua kulhkongpi a tun laitakun misi vui-a hong pai mihon tawh a kituak uh hi. A misi pen meigong khat’ tapa khat neihsun hi a, tua khua sung mihon tampite in tua si vuina-ah meigongnu hong zui uh hi. 13 Topa in tua meigongnu a muh ciangin a khasiat suak a, “Kap kei in,” ci-in a khem hi. 14 Tua ciangin pai-in a hankuang va len a, si puate zong a khawlpah uh hi. Tua ciangin Jesuh in, “Tangval aw, tho in, kong ci hi,” a ci hi. 15 Misi pa zong hong tuto-in hong paupah hi. Tua ciangin Jesuh in a nu kiangah a ap hi. 16 Amaute khempeuh in lamdangsa mahmah uh a, Pasian min phatin, “Eite lakah kamsang lian khat hong om khinta a, a mite a hon khia dingin Pasian hong pai khinta hi,” a ci uh hi. 17 Hih Jesuh thu pen Judea gam sung le a kiim gam khempeuh ah kizel hi.\nTuiphumpa Johan kiang pan Kamtaite\n18 Johan’ nungzuite in hih Jesuh’ thu khempeuh Johan kiangah a gen uh hi. 19 Johan in zong ama nungzuite nih sam a, Topa kiangah amaute paisakin, “Johan in hong pai ding a cih pa mah na hi hiam, tua ahih kei leh adang na lamen lai ding ka hi uh hiam?” ci-in a dong dingin a sawl hi. 20 Jesuh kiangah amaute a tun uh ciangin, “‘Hong pai ding ka cih pa mah na hi hiam, tua ahih kei leh adang na lamen lai ding ka hi uh hiam?’ ci-in a dong dingin Tuiphumpa Johan in hong sawl hi,” a ci uh hi. 21 Tua hun laitak mahmahin natna a tuamtuamte tampi damsakin, dawivei mite sung panin dawite hawl khia a, mittaw mi tampi khua a musak hi. 22 Tua ahih manin Johan’ kamtaite kiangah, “Va ciahkik unla, na muhsa uh le na zaksa uh thute khempeuh Johan kiangah va gen un. Mittawte in khua mu thei a, khebaite lam pai thei a, miphakte damkik a, bilngongte in khua za theikik a, misite kihingsakkik a, mizawngte tungah Lungdamna Thu kihilh hi.Ref 7:22 Isa 35:5-6; 61:1 23 Kei hong umte pen a lungdamhuai mahmah ahi hi,” ci-in a dawng hi.\n24 Johan’ kamtaite a ciahkik khit ciangin Jesuh in mihonte tungah Johan’ thu gen a, “Johan kiang gamlakah na pai uh ciangin bang a en dingin a pai na hi uh hiam? Huih in a mut awn diamdiam lopa kungte a en ding maw? 25 Tua ahih kei leh bang a en dingin a pai na hi uh hiam? Puan hoih nono a silh mi khat a en ding maw? A taktakin ci lehang tua bangin puan hoih silh a, nuamtakin a omte pen inn lianpipi sungah teeng uh hi. 26 Tua ahihleh bang a en dingin a pai na hi uh hiam? Kamsangpa khat a en dingin a pai na hi uh hiam? Hi hi, kamsangpa a en dingin na pai uh a, kamsang ciang bek hi loin a lian zaw khat na mu uh hi. 27 Bang hang hiam cih leh Lai Siangtho in Johan thu a genna-ah, ‘Hih lai-ah ka kamtai pa om hi. Nangma lampi a hong dingin na mai-ah ka mapaisak ding hi, ci-in Pasian in gen hi,’ ci-in kigelh hi.Ref 7:27 Mal 3:1 28 Johan pen leitung mihing sung khempeuh panin a lian pen ahi hi. Ahi zongin Pasian’ Ukna sunga a om mi a neu pen i cihte nangawn Johan sangin lian zaw lai hi,” a ci hi.\n29 Siahdongte le midangte khempeuh in hih thu a zak uh ciangin Pasian’ deihna zui-in Johan’ khut sungah tui a kiphum uh hi. 30 Ahi zongin Farisi mite le Thukham hilh siate in Pasian’ deihna nialin Johan khut sungah tui kiphum ding ut lo uh hi.Ref 7:29-30 Mat 21:32; Luk 3:12\n31 Tua ciangin Jesuh in, “Tuhun a mite bang tawh genteh dinga, bang tawh kibang ci ding ka hi hiam? 32 Mihon omna lamkabomah a tu naupang a kimawlte tawh kibang uh hi. Naupang honkhat in a lawmte kiangah, ‘Lam nading khuang kong tumsak hangun na lam nuam kei uh a, kahna la ka sak hangun lah na kap nuam tuan kei uh hi,’ a cihte tawh a kibang uh hi. 33 Bang hang hiam cih leh Tuiphumpa Johan hong pai a, amah in zu le an tangin a om ciangin, ‘Dawivei hi,’ a ci uh hi. 34 Mihing Tapa hong pai leuleu a, zune anne-in a om ciangin, ‘Zuhai, anhai pa, siahdongte le midangte in a kikholhpih nop loh mite tawh a kikhawlpa,’ ci leuleu uh hi. 35 Ahi zongin Pasian’ pilna a man ahih lamtak, ama thu a zui mite in kilangsak hi,” a ci hi.\nFarisi Mi Simon’ Inn-ah Jesuh\n36 Farisi mite khat in a inn-ah an ne dingin Jesuh sam a, Jesuh zong pai-in an ne dingin a tu hi. 37 Tua khua sungah a paktat numei khat om hi. Farisi mipa’ inn-ah Jesuh in an ne-in a omna thu a zak ciangin paknamtui suangngo thawl a dim khat hong paipihin, 38 Jesuh’ nungah tu-in kap a, a khitui tawh Jesuh’ khete kawtsakin a sam tawh nulsak a, a khete namin a sathau puak a nuh hi.Ref 7:37-38 Mat 26:7; Mrk 14:3; Joh 12:3 39 Jesuh a sam Farisi mipa in a muh ciangin a lungsim sungah, “Hih pa pen kamsang taktak hileh amah a lawng hih numeinu a bangci mi ahi hiam cih thei dinga, ama gamtat hoih lohna teng zong thei ding hi,” a ci hi.\n40 Tua ciangin Jesuh in, “Simon aw, kong gennop khat om hi,” a ci hi. Simon in, “Sia aw, bang hong gen nuam na hi hiam?” a cih ciangin 41 Jesuh in, “Lei a ba mi nih om hi. Khat in ngun peek zanga ba a, a khat in sawmnga ba hi. 42 Amau tegel in a loh zawh loh ciangin a batna pa un a nih tuakun a maisak hi. Hih mi nihte sung panin kua in amah it zaw ding ahi hiam?” a ci hi. 43 Simon in, “Leiba tam a maisakna pa in it zaw dingin ka um hi,” ci-in a dawn ciangin Jesuh in, “Na genna man mahmah hi,” a ci hi. 44 Tua ciangin numei lamah Jesuh kihei a, Simon kiangah, “Hih numei’ gamtatna na mu hiam? Na inn-ah kong pai a, ka khe sil nading tui nong pia kei hi. Ahi zongin amah in a khitui tawh ka khe hong silsak a, a sam tawh hong nulkeusak hi. 45 Nang in napna tawh leengla na hong do kei a, ahi zongin amah in hih lai-ah kong tun a kipanin tu dongin ka khe a nap khawl nai lo hi. 46 Nang in ka lu sathau nong nilhsak kei a, ahi zongin amah in ka khe nangawn sathau namtui hong nuhsak hi. 47 Tua ahih ciangin nang kiangah kong genin-ah, ama mawhna tampi tak a omte kimaisak khin ahih manin amah in a itna nakpitakin a lak hi. Ahi zongin tawmno bek a kimaisakte in a itna uh tawmno bek mahin a lak uh hi,” a ci hi.\n48 Tua ciangin Jesuh in numei kiangah, “Na mawhnate hong kimaisak khin hi,” a ci hi. 49 Tua ciangin Jesuh tawh sabuai-ah an a nekhawm midangte in a lungsim sung uhah, “Mawhna nangawn a maisak hih mipa kua ahi hiam?” a ci uh hi. 50 Tua ciangin Jesuh in numei kiangah, “Na upna in nang hong damsak khinta hi; lungnuam takin va ciah in,” a ci hi.


url: =Lesson 4 January 16–22 Lam Haksa ~ MUC\nLesson 4 January 16–22 Lam Haksa\nAdmin 4:36:00 PM Articles, Sabbath School Lesson\nTu Kaal Sung Sim Ding: Isa. 7:14–16, Isa. 7:17–25, Isa. 8:1–10, Isa. 8:11–15, Isa. 8:16–22.\nKAMNGAH: “ Jacob innkuante pan-a a mai a selpa TOPA ka ngak ding hi. Amah ka muang ding hi” (Isaiah 8:17).\nNew York khuapi-a Harlem innpi meikang a, inndawi li-na munah mittaw numei khatin kongkhak panin khuadak hi. Meiphelhte in cih nading thei lo uh hi. Kahlei om lo, kahto thei lo uh hi; meiphelhte in khau kiphan puan khat kidawh hi, na omna panin hong tuaksuk in, ci-in a gen uh hangin tua numei in khuamul lo ahih manin tuaksuk ngam lo hi. A sawtteh a pa hong tungin a pa in bawngtal kii khat tawh kiko-in hong tuaksuk in, hong na dawntuah ding hi ung, ci-in a gen ciangin, a pa thupiak muanna tawh tua numei in tuaksuk hi; bangmah liamna om lo-in, a guh a taang bangmahci lo hi. A pa tungah muanna kip nei hi. Amah in a pa aw a zak ciangin, a pa sangin a muanzawk dang kuamah om lo hi. Edited by Michael P. Green, 1500 Ilustrations for Biblical Preaching, p. 135.\nTua bang mahin Pasian in a tate aa dingin a hoih penpen hong geelsak khin hi. Ahi zongin amaute in Topa in damtakin a makaihnate a nial uh hi. Tua hi-in Pasian in hamsatna tuihualpi tawh amaute a thuhilh hi. Tu-in amaute khialhnate panin eite in bang thu manpha mu i hiam?\nGenkholhna Tangtung (Isa. 7:14–16)\nIsa.7:14–16 in Immanuel in Ahaz tungah gimna tawh kizomin a kipia lamlahna (sign) khat hi. Naupang Immanuel in annek ding leh nek loh ding a khentel theihma-in tua kumpi nihte gam kinusiacip ding hi” (Isa. 7: 16). Hih kumpite in Syria kumpi leh khanglam Israel kumpi pulaak hi(Isa. 7: 1,2, 4-9), Pasian kamciam bangin amaute vangliatna in a sawt lo-in a beimang ding hi.\nBang hangin Isaiah in naupang in bawngnawi khal leh khuaizu ne ding hi,” ci-in pulaak hi ding hiam? Isa. 7:15.\nJudah gam sung anpiangte Assyriante’n susia khin uh hi ( Isa. 7: 23- 25). Thuciam Lui pulaak Immanuel a kipan mi khempeuh in teenna mun kip nei lo a zin kawikawi mite an a ne ding uh hi (Isa. 7: 14, 15,21). Amaute in gilkialin a om uh hangin nuntak khop nading nek ding an nei veve uh hi.\nSyria leh khanglam Israel tungah genkholhnate bang hunin tangtung hiam? 2 Kum. 15:29, 30; 2 Kum. 16:7–9; 1 Khang.5:6, 26.\nIsaiah genkholhna in 734 B.C kimpawl hi ding hi. Ahaz kumpipa piak golhguk sumpite tawh kisai-in Tiglath-pileser III in thuman lo-in nasepna khempeuh susia hi. Amah in khanglam kumpite kipawlna zo thei ding a, gam mite salin kai ding a, Judah gam khempeuh Assyria ukna nuai-ah a koih hi ( 734 – 733 BC). Israel mi a cianlaite Kumpi Pekah a kithah khit ciangin a cianlai Israelte in suahtakna ngah uh a, Hoshea in gallelin huhna pia hi. 733 leh 732 kum ciangin Tiglath-pileser in Syria khuapi Damascus do-in zo hi. Tua khit ciangin Assyrian ukna nuai-ah Syria a koih hi. Tua hi-in Isaiah in a genkholhkhit kum 2 hun sungin 732 BC kumin Syria leh Israel in gallel uh hi. Hih kumpi nihte in Ahaz tawh kido-na bei hi.\nShalmaneser V in 727 kumin Tiglath-pileser III a zawh khit a sawt lo-in Israel Kumpi Hoshea in Assyria kumpi langpanin ama thuneihna bei suak hi. Assyrian kumpi in BC 722 kumin Samaria khuapi uk a, Israelte tul tampite Mesopotamia leh Media gamah salin kai hi. Israelte in hih gamah namdangte tawh teengkhawm uh a, minam khat ahihna uh mangthangsak uh hi (Isa. 7: 8). Hih gamte sungah a teen zawh uh kum 65 khit ciangin Ephraim in a mangthang minam hong suak hi. Pasian in Judahte lang khat a om a galte uh thuak ding genkhol a, ahi zong Ahaz in Assyria muan belin nei ahih manin gim thuak hi.\nKhanglam gamte-ah a teeng mite dinmunah a om dingin kingaihsun inla, kimlepaam thupiangte hangin upna khahsuah baih lo ding hiam? Tuhunin zong upna khahsuah ding ol mahmah hi lo hiam? Zinglethai-ah gimna hong tun ciangin upna kip dingin tu-in bangci bangin kigingkhol ding na hiam? 1 Pet. 1:13–25.\nA Kimu Khol Ngah Ding Thamante (Isa. 7:17–25)\nIsa. 7: 17- 25 sung na sim ciangin amaute gam sung a thupiang ding Topa in bang hilhkhol hiam? Bang hangin tua thute a pian ciangin lamdangsak ding kisam lo hiam?\nA lampial Israelte in Jehovah kiang zuan kik dingin kamsangte in sam tawntung uh hi. Kamsangte in mawhna kisik ding thu hilh tawntung uh hi; mawhna kisikin amaute nunzia a kikhel uh ciangin Pasian vangliatna kilangh semsem hi. Ellen G. White, Prophets and Kings, p. 325.\nTua hi-in Ahaz in upna tawh kalsuan ding sangin launa tawh kalsuan hi; ahizongin Pasian kiang pan hong pai amaute lungdam nading thu in Syria leh Israel in guallel ding uh hi. A dahhuai thu in Assyria leh amah a panpih a lawmte in Syria leh Israel mite galte sangin a lauhuai zaw gal tuak ding uh hi. Pasian piak hotkhiatna nial ahih manin Ahaz in gallel ding hi.Ahaz in ama dinmun tu-in a kiphawk hangin a lauhuai zaw dinmun manawh ahihlam kitel ding hi. Kumpite muan ding sangin Topa muan ding hoih zaw hi ( Late 118:9). Ahaz in Tiglath-pileser III va pawmleh, khanglam gamte lungkim ding a, Judah zahtak ding hiam? Assyrian in minthanna leh vangliatna tawh lungkim hun nei ngei lo hi, cih amau laigelhnate ah kipulaak hi.\n2 Kum.16:10–18 leh 2Khang. 28:20–25 sim in. Ahaz tungah bang thu piang hiam? Thuman guipi bang hong hilh hiam? Bang hangin tua bangin a gamtat in a lamdang thu hi lo hiam?\n2Khang. 28:20–23 sungah Ahaz in Topa tungah kinga lo-in mite tungah a kingakna hangin a thuak gimnate gen hi. Mihing in a kimu thei nate, a kilawng thei nate muanlesuanin a neih pen a mihing hihna khat hi. Ahi zongin hih leitung nate khempeuh in a kip tawntung ding khat zong om lo hi; tawmno sungin a beimang ding ahi uh hi.\n2Kor. 4:18 sim inla, bang hong hilh hiam? Koi bangin nang le kei in tua thu nuntakpih ding i hiam? Tua thute a nuntakpih takpi hi lehang bang kilamdanna a kimu ding hiam?\nMin in bang pulaak hiam? Isa. 8:1–10.\nIsaiah tapa nihna tawh bawlung kimawl dingin ngaihsun in. Maher-shalal-hash baz ci-in a min tawh samin kimawl ding hi lecin bawlung lot ding zekai ding hi. A min lawh ding sau bek tham lo-in a min khiatna in sau zaw-lai hi. “ A kisusia, a kibuluhte kiang a manlangin zuan” ahih keileh “siatna in nawhsa takin hong tung, siatna kinawh” cih khiatna nei hi. A min khiatna in zawhna thu pulaak hi-in ahi zongin kua in kua tungah zawhna hi ding hiam? Isa. 8:4.\nIsaiah 8:1–10 in Isa. 7 sunga thupuak hong phawksak kik hi. Naupang a picin ma-in Syria khuapi leh Khanglam Israel khuapite in Assyrian uknuai-ah om ding uh hi. Tua banah Pasian sungah khamuanna Jerusalem khuapi sungah a luang Shiloah luitui kipulaak hi; Judah in tua khamuanna nial ahih manin Assyria ukcipna thuak hi. Euphrates Gunpi tuikhang in Assyria vangliatna limcing hi. Ahaz in Assyria tungah huhna ngen hi. Tua hi-in Isaiah tate in Judah tatzia leh khanglam Israel gamtatzia limcing uh hi. “Thakhat in siatna galte in manlang” hi taleh a cianlai mite in a gam uh hong zuan kik ding uh hi. Bang hangin lametna omlai hi ding hiam? Bang hang hiam cihleh Assyria in Immanuel leitang dimkik ding a ( Isa. 8:8), amaute in “ Pasian in ei tawh hong omkhawm hi” cih kamciam tawh nungta ding uh hi(Isa. 8:10). Hih thu in Isaiah gen khempeuh a thubulpi hong hilh hi. Pasian in Judah galte tungah thukhen ding a, galte ukcipna, gimna leh galtai-na panin Topa tungah a citak Ama mite, Topa in a gam uhah a ciahpih kik ding hi; Topa in amaute gam a puahpha kik ding hi.\nBang hangin Isaiah in a tate min leh a zi, kamsangnu tawh kizopzia limtak pulaak hi ding hiam? Isa. 8:1-3.\nTua tapa a suah hun in a thupi limcinna khat hong suak hi. Limcinna tawh a kipia tua tapa min Immanuel mah bangin, amah a kipaai a kipan a suah hun dong, Assyria in Syria leh Israel a zawh hun in, naupang khangto-in picing a suahma hun sawttan sauvei lo ding hi. Hih mun ah a nu leh a pa in masuan lianpi nei hi (Isa. 8:4). A nu in naupaai ma-in tapa naungek min ding Isaiah in puak khin hi. Naungek hong suakin amin in a mipihte tuahkhak ding thute genkholhna hong suak hi.\nTopa mite in khialhna khat khit khat sungah nungta uh hi mah taleh Topa in amaute honkhia nuam veve hi. Thaneemin khialhna tawh kidim hi taleng, koi bangin nisimin hih thu nuntakpih ding i hiam?\nPasian Mah A Kihta Mi In Kihtak Ding Dang Om Lo (Isa. 8:11–15)\nAmerica President sem dingin a thugen masak penpenna-ah Franklin D. Roosevelt Lungkiatpi Hun (The Great Depression) a thupiangte gen in gam mite lungkia –sak mahmah hi. “Eite in i kihtak ding khat om a tua in kihtakna mah hi pah hi” ci hi. U.S. Capitol, Washington, D.C. (March 4, 1933).\nA lungkia mite tungah Isaiah thupuak in: “Pasian a kihta eite in kihtak ding bangmah dang i nei kei hi,” ci hi. Mite kihtak neih bangin kihtakna nei ding ihi kei hi; Pasian bek mah i kihta ding hi (Isa. 8:12, 13).Hih in Lai Siangtho sungah a thupi mahmah khat hi. Gentehna-in Mang.14:6–12, vantungmi thumte thupuak in leitung mun khempeuhah thupuak ding hi: Pasian kihta unla Ama vangliatna phat un. Mang. 13 sung a sapi kihtak ding hi lo-in Pasian bek mah a kihta ding ihi hi.\nPasian “kihta” cih thu koi bangin na theitel hiam? A khiatna in bang hi ding hiam? Pasian it ding thupiak siksanin Pasian kihta ding cih thu in koi bang hi ding hiam? (Matt. 22:37)?\nPasian kihtakna mantakin Amah in vantung leitungah a lian pen hi; Ama tungah kuamah om lo hi, ci-in a siangtho theihtelna hi. Amah itna i nei ahi a, i nei kei zongin, Pasian kihtakna in kihtakna a om khempeuh tungah zawhna hi. Amah in nang aa ding nungta ahih manin Ama phalna om lo-in bangmah in nang a hong sukha kei ding hi. Nangmah in Pasian langpan na hih manin Amah in na langah a pang hi zaw hi. Ama kiang pan na taikhia thei a, ahi zongin Ama mai pan buk nading a om kei hi.\nPasian kihta cih thu in 1 John 4:18 tawh kilehbulh ahi hiam? “Itna sungah kihtakna a om kei hi. A kicing itna in kihtakna a hemkhia hi. Bang hang hiam cihleh kihtakna in gim thuakna tawh kipawl hi. Kihtakna nei mi in itna kicing a nei kei hi.” Kihtakna a tuamtuam om hi. Thuneihna lianpi nei mi khat tawh kilawmta-in amah tawh na nuamna na dahna pulaak ngam hi lecin, na tungah siatna hong bawl lo ding hi, ci-in na lawm tungah kihtakna na nei kei hi. Ahi zongin amah tawh na kizopna-ah lawmta na hihna uh zahtakna khat na nei hi.\nKhristian ihih mah bangin leitung nate a it ding ihi kei hi (1 John 2:15). Leitung mite kihtak thu le nate eite in i kihtak loh ding a om ding hiam? Om ahihleh tuate in bang hi ding hiam? Bang hangin kihlo ding ihi hiam? Tua khitteh leitung mite in a kihtak lo uh eite in i kihtak ding bangte hi ding hiam? Matt. 10:28; Jer. 10:2, 3.\nPumpi Bek Nungta-in A Si Nuntakna Dah Maipuak (Isa. 8:16–22).\nIsa. 8: 16 – 22 sim in. Bang thu pulaak hiam? Kumpi Ahaz tawh bang kizopna nei hiam? Tomkimcingin pulaak in.\nAhaz in pagan/dawi biakna sungah a kip mahmah kumpi khat hi (2 Kum.16:3, 4, 10–15; 2 Khang. 28:2–4, 23–25), hih dawi biakna sungah thuman thutak tawh biakna kihel lo hi (Thkikna 32: 17). Amaute in dawite tungah meihal biakna pia uh hi (1Kor. 10:20). Tuhun aisanna, dawi-ai tuamtuamte in Near Eastern gam a biaknate tawh kibang hi. Tanglai mite laibu in hih thu pulaak hi. Tuni dongin taanglai dawi biaknate a zui mi tampi om hi. Topa tungah kinga lo-in dawi tuamtuamte tungah a kinga mite thuaknate Ahaz in a thuak hi (Isa. 8: 21, 22; 2Khang. 28: 22, 23). Gam mite in hehna tawh kidim uh a, a kumpipa uh hamsia uh hi (Isa. 8:21). Hih bang gimnate in Ahaz vauhilhkholhna hi napi Ahaz in dawibiakna sungah a mite makaih veve hi. Ahaz a sih ciangin amah kizahtak lo ahih manin kumpi kivui bangin kivui lo hi. A mite in Israel kumpite hanah vui lo uh hi (2Khang. 28:27).\nDawi Aisanna tawh kipawl bang thute kigelh hiam? Siam. 20:27; Thkna. 18:9–14.\nDawi aisanna panin kihepkhiatna in Topa tungah cihtakna hi. 1Khang. 10: 13, 14 gen bangin Kumpi Saul in zui lo hi. “ Saul in ama thuman lohna hangin sihna thuak hi; amah in Topa tungah citak lo hi; amah in Topa thupiak a zui kei hi. Tua banah amah in Topa makaih ding ngen lo-in aisan theite kimakaihsak hi. Tua hangin Topa in Saul sihna thuaksakin ama kumpi gam in Jesse tapa David tungah kipia hi.\nNa nuntakzia sittel in. Kimlepaam pan a hong huzaap thei tuamtuamte ngaihsun in. Koi bangin a kilangkhia lo-in dawi tawh kikop a nasepna, pumpi a sih hangin a si thei lo khat om hi, cih thu kizel hiam? Tua bang vangliatna neite nangma khut sungah om lo hi taleh nang le na innkuanpihte a hong huzaap zawh loh nadingin koi bangin kikem thei ding na hiam?\nSinbeh Ding: Read in The Great Controversy, “Can Our Dead Speak to Us?” pp. 551–562.\n“Hebrewte hunlai-in tuhun mah bangin dawi tawh kipawlin nasem om hi. Tua bang mite in a sikhin mite tawh kiho theihna nei hi, ci-in kigen uh hi. Pumpi a sih khit ciangin khua phawk theihna nei lo-in, tua bangin a si mite tawh kiho theihna nei a kici mite in dawi tawh kipawlin nasemte ahi uh hi (Gam. 25: 1-3; Late 106: 28; 1 Kor. 10:20; Mang. 16:14.) Hih bangin dawi tawh kipawlin nasepna khempeuh in Topa mai-ah kihhuai nasep ahi hi. Tua bangin nasemte in suang tawh denlupna thuak uh hi (Siam. 19: 31; 20: 27). Aisanna zong tua bang mah hi.Dawi tawh kipawlin tua bangin kiho theihnate in Dark Ages (Khuamial Hunpi) hunlai taangthu bangin kigen hi. Ahi zongin dawi tawh kiho-na (spiritualism) in mi tul tampi ukcip hi. Biakna sung banah khua sung ukna neite a kipan kumpi inn sung dongah hong kizel hi. Taangtawng panin a hong kipan aisanna, dawi tawh kipawl nasepnate in tu-in lampi tuamtuam tawh hong laangkhia kik hi.” Ellen G. White, The Great Controversy, p. 556.\nKikup Ding Dotante\n1. Koi bangin TV, Movie, laibu tuamtuamte leh kimlepaamah dawi nasepnate kilang hiam? Tua bang nasepnate in eite dal zawh ding hi lo banah mi tampi in tua bang thute awlmawh lo uh hi taleh tua bang thute in lauhuai ahihna gen ding hi lo ahi hiam? Misite omzia theihtelna in dawi nasepnate hong khemna hong zawhpih thei ding hiam?\n2. Isaiah 8:20 sim in. Nangma kam tawh gelhkhia in. Na lawmte in koi bangin gelh hiam, kikum un. Topa in bang thu hong hilh hiam?\n3. Topa itna leh Topa kihtakna ngaihsun in. Koi bangin itna in kihtakna hong nei theisak hiam? Ahih kei leh kihtakna in itna hong nei sak hiam? Na lawmte tawh kikum in.\nTomkaihna: Isaiah gamtatna leh ama innkuan khuasakzia tungtawnin Pasian in vauhilhkholhna leh lametna pulaak hi. Topa in Ama nasep theihtelna tawh nasem hi, cih muanna in siatna panin eite a hong kembit ding hi. Na sungah nungta dingin na phal nakleh Amah in itna leh vangliatna nei-in hong makaih, hong hu hong dal ding a, kitangsapna khempeuh a hong pia ding hi. Topa simloh vangliatna dang a muangte in kisiatna thuak ding uh hi.


url: =Hello Tedim (3) ~ Hau Za Cin :: ZOMI DAILY\nposted on 18 March 2015 at 8:43 am Lomkholna: Article, Hauzacin\nKhoppi siim dinga paite khuamual a suak lian uh leh sangnaupangte in kituak diamdiam a a sak uh pil sinna la: Hanlungciam ni seino lia leh taang, Sian sinthu anglai pai bang pom in, Vaimang siamsil siam bang in sin leng, Namcin zata tawh tan bang kim ding, Nunnuam in i leng ding Zolei ah awging kiza ciaiciai hi. Tua bek tak in Zomi te tuanna dinga Japan mipilte bawl mawtaw sung pan kumsuk in Zogam leitang sik in khe tawh khuasung lamdung siang kiuhkeuh zui in pai pheiphei uh a, Lawibual, Khuapiveng, cihte tung phei in Zolengthe Naipi Tau dong amau dawnte tawh a ton uh hi.\nA ngawng vua vum viatvuat a kiawksak pakkual tawh lamdung tengah mipi khutlet phei kawmkawm in a pai man un Zogam khuapi khat ahi Tedim sung nuam asa mahmah uh hi. Zin muakte tawh Zolengthe Naipi Tau a tun ciang un mipi tam lua mahmah ahih manin miksi bu holh bangin so nainai lianga, makaite pawlkhat in zinte lamkhanga Zomi niangtui zuakna ah a lutpih uh hi. Zogam Coffee namtui veuveu khu veuveu in sa hithit a, a dawn ma un a nak uh na tai zota hi.\nNi hong kai deuhdeuh a, Tedim khua lamdung khempeuh ah Zosuan Tuailai Khawmpi sim dingte kipelh naunau uh hi. A kimu ngeilo kimu ciil lah tam a, a kimu ngei khin kum tampi kimu nawnlo tampi mah kimu kik in lamdang sa in a kimuhloh sung vua a nuntak dante uh kikum in nuamsa in a khitui uh bang luang liang hi. Zomi khawmpi in Zomi tampi sak leh khang pan hong kaikhawm in, hong kimeltheihsak a, a kimu ngeilo Zolia Zotaang te nangawn ‘kikhen nawn kei ni aw’ cih kamciam tawh ki itna khaici na tuhtuh uh hi!\nNaupangte in nuamsa in, khangnote in metpih in, nu leh pa in khuamuhna behlap a, pi leh pute in a hunlui uh ngai in ‘lakik thei leng maw’ ciin khangthakte na eng keei uh hi. Amau hun a nuam asakte uh hong gen uh ciangin khangthakte in theihna tampi kibehlap a, phawk ding tampi hong phawksak in, ciamteh ding tampi hong theisak hi. Nu leh pate in a tate uh a pattahzia ding uh hong mu tuam a, khangnote in a mailam hun hoihte uh bangci zat ding hong thei tuam in, naupangte in ‘ka gol ciang ka hih ut hihte hi ei’ ciin a ut uh, a deih uh, a thupi a lian a manpha tampi hong theita uh hi.\nZogam aklui khempeuh lah lungdam in na khuangkhuang uh a, akpi nokaite in lah a note uh na khawm liailiai in a note in zong a nute cihna peuh na mang diamdiam uh hi. Zogam hoihna pak namcin lah etlawm takin mualcin bawm in na pak ziziai a, a hiang dawn ah Zolawkta leh Zophualva te in nuamsa in nunnuam zaila na awi uh a, kuamah englo in a kawi ngaihno uh tawh na khawl khawm uh hi.\nSingcih pak bawm vasa namcin in sak leh khang kawm in na leng diaidiai uh a, nunnop zailate sa in na gualnuam diamdiam uh hi. Hih zah a Zogam hoihna kitawi kua in mu ngei hiam! Zogam pen mi khempeuh, va khempeuh, singkung khempeuh…. na khempeuh adingin : “len len len len lenna vangkhua” himai hi.\nZogam nuamlo hileh mikangte in England khuapi London pek panin hong delhto lo ding uh a; Japante in Tokyo khuapi lianpen pek pan hong zuansuk lo ding uh hi. Zogam a teng Zomite bek hilo in leitung mipil masa English te leh Japanese te in zong a lunggulh gam uh Zogam na hi veve mawk hi. Zomite sanga a gam uh a khangto masazaw, a vanzat uh a tangzang masazaw minamte in zong Zogam lunggulh in nuamsa uh ahih leh Zogam pen nuam takpi hiding hi.\nZomite gamdang a tun uh hangin zong Zogam ngai in Zogam thu mah za nuam uh a, Zomite nuntakzia mah thei nuam den uh hi. Hih in Zogam leh Zomi a it-huaina hong kilangsak hi. Mi’n zong a gam uh ngai, en zong i gam a ngai hilel hang cih baih mahmah hi. Gam ngaih ding a neilote in a ngaih ding uh om hetlo ding hi. Tua manin gam ngaih ding a nei a hong bawl Zomi Pasian tungah lungdam ko den ding hi hang.\nTua banga mite in nuamsa a Zolengthe Naipi Tau kim tengah a kilehsuk a kilehtoh ziahziah laitak un tung sunni zong mual ah tum dingin hong kiasuk diaidiai a, ak gil kah dingin hong kithawi diamdiam in tua tak ciang bel Zomi lasiam Lengtong Pauno in:\nKa neulai in khuamui kuan in,\nKa lawmte tawh ka kimawl thei zel a,\nHuih nung in thete hong khuan ciang,\nInn pan ka tuun aw nem in hong sam ciaiciai e\na cih hun hong tungta ahih manin naupang kimawlte leh upate, khangnote zong amau inn lam ciat zuan a nitak anne dingin a ciah liailiai uh hi. Khua hong zing a, nitak ann nek khit ciang bel Zosuan Tuailai Khawmpi kipat nitak ahih manin a Honna ah kihel dingin Zopuan silh in paknamtui kinuh in a hoih pen a kizem vive khuasungah kizui diamdiam leuleu a, khuasungah paknamtui bungpi a kibua bang liangin a namtui veuveu hi…\nZolia leh Zotang a lawmngaihte tawh a tukhawm kha, a kizuikha te mah hampha – khangkhat nuntak ciatciat! Hun pai lo in dinkhawl den leh ut mai unteh…ahih hang Zomi leh Zogam in mainawt in a pai zel kul hi. (zop lai ding) Hau Za Cin\nPrevious: ZIUSA Thupulakna: US gam sung a om Zomi te Khuado Ni – October kha Kaal Nihna Saturday\nNext: Tulaai Leitung Thuthang Tuamtuam Updates March 17, 2015\nKa Pa Nungsangah Hong Kitutpihnate – 1 ~ Hau Za Cin\nTulaai Leitung Thuthang Tuamtuam Updates July 15, 2014\nMP te leh Budget vai ~ Gin Kam Lian\nMawtaw tungpan naupangno khat kiasuk in apei in gawikhalodeuh


url: =Abaih sanlo ding thukhat ~ Pu Thangboi :: ZOMI DAILY\nposted on 11 May 2020 at 2:44 pm Lomkholna: News, Thangboi, Zomi\nLeitung ah minam itna anei phadeuh a kiciamteh pen Israel te ahi hi. Minam itlo bel kuamah omlo ding a, amau’ itdan suksan deuh cihna hi.\nKi nampi sak in “Ei pen Pasian’ teltuam hi hang. Midang tawh teh theih hilo hihang” ci phadeuh uh hi. Tuadan a ei leh ei ki pimuh deuhna (ethnocentrism) bel minam kim in akinei tek ahi hi. Eimi sung nangawn ah zong akinampi sak phadeuh khawng om mawkmawk hi. Kawlte leh Zakhaite bang tualam ah suksan mahmah uh hi.\nBabylonte hong thahat in gam khat khit gam khat hong lak ziahziah laitak un kamsang Jeremiah’ tungtawn in Pasian in Judah kumpite’ kiang ah “Babylonte’ khut sung ah ki surrender lel un” ci hiaumawk hi.\nBaihsan ding hiam?\nGam leh minam it mahmah khat’ kiang ah “Na gam, na lei, na minam leh nang mahmah na galte’ khut sung ah ki ap suk lel in” cih mawk pen hamsa mahmah kha ding hi. A mipih te’n mawhsak mahmah ding a, azi ata mahmah in zong zungkawk hiau ding ahih man in tua sawlna pen zuih hak mahmah in ka um hi.\nJudah kumpipa Zedekiah in Pasian’ sawlna mang zolo in Babylon kumpi hong lehdo hiau hi. Kei hileng zong tuaci kha in ka ki-um mai hi. “Sih leh sih” kici khamai ding hi.\nA galdona hong lawhcing hetlo a, azi atate mahmah ama’ mai ah kithat in amah zong amittang tegel kikhei khiat sak hi. Tua ban ah sikkol kibulh in Babylon gam ah asih dong thongkia hiau hi.\nBaih sanlo kan ding hi!\nZedekiah’ khit a Judah kumpi asem Jehoakhin in Babylon kumpi lehdo nawnlo in ki surrender ziau hi.\nAlamdang mahmah khat\nJehoakhin kum 37 sung Babylon gam ah thong akiat khit teh suakta kik in akumpi tokhom ngahkik mawk hi. Tua ban ah akhan sung tawntung Babylon kumpi in vak ngiat ci hi.\nJehoakhin pen migina ahih loh hang Pasian’ thumang, Pasian’ sawlna zuimi suak mawk hi. Tua ban ah kum 37 sung athongkiatna sungah kisik kikna leh Pasian’ maipha zonna khat na nei zong hi khathei ding hi.\nMore: Tulai gamvai ngaihsutna tuamtuam ~ Pu Thangboi\nLeitung pen ih deih bang in hong pai dandan hetlo ahih man in thu haksa mahmah kawmkal ah ut hetkei mah taleng Pasian’ aw mah ngai in ama’ thu mah manh teetaa ding mah na hizaw hi.\nTuteng Pasian’ Thu ka lungngaihna pan in hih thu in hong lawng lua mahmah ahih man a hong hawmsawn kahi hi. Genkhialh a om leh ngaidam, Lungdam, Mung Laan Thang (Tonzang, Zogam)\nPrevious: Ka Nu (Notes on My Mother) ~ Tung Za Pau\nNext: Bank mai ah mihon omkhawmte kiliau saklo\nPu Pum Khua Maang’ tuntaang Lungzuansialna\nNgalngam or Gaalngam Tangthu tomnokhat\nZolai alamsang ZOLUS kum 20 cinna ZOLUS Award Pahtawina\nSamuel Gen leh Anna te pumkhat suahna\nUS, Tulsa khuasung ah Zomi Pastor leh laithei mikhemkhem pawlkhat\nLaizom Sponsor pan lungdam kohna leh ngetna\nMualtung kahna pan sinkhiat ~ Lang Khan Chin


url: =Christmas a nopna ding ~ Hau Za Cin :: ZOMI DAILY\nposted on 3 December 2015 at 10:25 am Lomkholna: Article, Biakna, Hauzacin\nChristmas a nopna ding\nKum khat sung tawntung khua-ul sakai a na nasep khit ciangin December 25 niin Christmas hong tung biangbuang hi. Gim leh tawl zong dam manlo in Christmas hun kitung ahih manin lawp mahmah, nopsa mahmah ding cih a baihloh hun om thei hi. Lawm leh gual tawh kikhawl manlo, innkuanpihte tawh deihbangin hun zangkhawm manlo – khangnote biakinn puah, nupite thungen in a lawmte uh kikhawl cih bangin hun zang uh. Eima buaina lam ciat ah kibuai in Christmas hun nuamtak, tawldam tak manpha tak in kizanglo thei hi. Bangcih leng nuam in bangcih leng manpha ding hiam?\nInn ah om in na cassette player lui na lakhia a, na lenlai hun la hoih nono na kepte na ngai a, internet ah na lut a Youtube pan na lungzuanna la te na zonga na ngai hi. Na cim hong phawng mahmah taleh a lasak khit uh ciang na lungzuanna kibehlap in na cim hong behlapzaw tawh ‘kibang’ hi. CD na tengkhia a, na movie deih mahmahte na en a, a tawpna a tun ciang a ‘bei’ ahihna na phawk ziau hi. Na lawm na gualte na phone a, na hopih hangin amau zong amau masuan ciat ah manlah in nang lunglut lam hong hopih man kei a, na phone na ‘khia’ leuleu hi. Hawhna ding na thei kei a, innkong peuh, lamdung peuh, sumbuk peuh na vak a, tua mun ah zong na lungnopna ding na mu tuan kei hi. Christmas muakna paak leh innzepna hoih nono te in na Christmas lungsim a nuamsak tuan kei a, na hun a mawkna tawh kibang hi. Na duh mahmah ann na ne a, na duh mahmah meh na huan zongin na nek khit ciangin ‘lel dih aw’ na ci lel hi.\n‘Mi khempeuh a lungdamsakpa’ pian hun ah nang bek na lungdamna ding neilo in a om na kisa liang hi. Na deih mahmah, sumbuk ah minit 60 sung phial na velvel zawh ciang na lei tawh na kizem a, mite in ‘na kilawm na e’ hong ci khin ding na sak pen pawlkhatte bek in hong ci a, ‘a bangci ka le’ na kici sim giugiau hi. Lungnopna na zonzon hang na mu kei hi. A ‘piangpa’ tawh hun zanglo na hih manin na ‘lungnopna ding’ a omlo na himawk hi.\nTua manin hong piang CHRIST tawh hun nuamtak, lungnuam tak a na zat theihna dingin hih a nuai ate a kisam hiam cih ngaihsun khawm dih ni.\n1. Kizepna: Ut bangbanga kizepna pen gam khangto leh minam khangto lak ah a kithupisak mahmah khat ahi hi. Ahi zongin ‘ut bangbang’ cih ciangin mite nopmawhsak ding, mite mitkhamsak ding kizepna hilo hi. A hun leh a mun tawh kituak a kilawm taka kizepna cihna hizaw hi. Nitumna lam ah nop ni in puanpak silh uh a, nisuahna lam ah nop ni in puan san leh naipak lam silh uh hi. Numei ading nik a singlua lo, ang a gollua lo, a kigallua lo silh ding a ngeina ahi hi. Pasalte adingin pheituamtual leh ngawng-awh, puanpak leh puan tungsilh, savun khedap tawh kilawm se hi. Jeans leh T-shirt, kaihseng or phanat, puan khedap cihte zatloh ding hoihzaw hi.\n2. Hunlap ding: Kikhopna, kituahna, kimuhna ding hun a kigelsa a om leh a hun lapa tun ding, a hunlapa sep ding ahi hi. Christmas hun pen mi khempeuh in hun ‘hawmthawh’ tek a ni tom mahmah ahih manin mun tampi ah vak nuam, na tampi sem nuam, lawm tampi tawh kimu man nuam cih bang ahih manin hun dang sangin hun kigakzaw a, mite manlah zaw hi. Tua manin anne dinga hong kisam bek zong a hun ziakai cih ding kideihlo hi. Kikhopna hi in mimal kimuhna ding vai ah zong mite manlah tek hi cih theih ding ahi hi. Hun gelsa khat na neih leh tua hun sungin midang tawh vaithak na neihloh ding zong thupi ding hi.\n3. Sum pua hamtang ding: Vakna khempeuh ah upmawh hetloh sum zatnopna om vat thei hi. Hun dang banga zingciang, thaiciang ci a kingaksak theihloh, ngak dinga kilawmlo om thei ahih manin zatpah theih ding sum nidang sang-a kicingzaw a puak ding ahi hi. Khualkhua ah zin na hih sem leh na khua sangin sum tamzaw na kiginkholh ding ahi hi. Na muhnop khat mu vat thei, na leinop khat mu vat thei cih bangin kiginkholh ding ahoih hi. Sum neilo banga om lah kilawmlo, nei napi neilo banga om pen mite’n a ‘ciil’ peuh hong sa thei ahih manin mite hong muan banga om theih ding a kilawm hi. Mi’n hong lui leh nang zong na lawmte aluikhia zo dingin hanciam in, kigingsa in om in.\n4. Nek cian tam nelua kha kei in: Nek leh dawn a kiningcing mahmah hun hi a, a neilo pen innkuan in zong a neih zaha a hanciam nop hun ahi hi. Tua manin nek leh dawn paina peuh ah kingah a, kua inn peuh ah nek ding zong lecin hong kipiak ding hun ahi hi. Lawm leh gual tawh annek khop hun, niangtui dawnkhop hun, a lim a al khat peuh tawh kidiah hun ahi hi. Tua manin na nekna khat ah na nekgawp leh mun dang khat na pai ciang na neknop hangin na gil dimlua khin ding ahih manin na ne zo nawn kei ding hi. Na lawmkhat hong piak neksak kei lecin a kilawmlo suakthei ahih manin gilkiallua in na om kei nak leh munkhat ah tam neklua, gilvahlua cih bangin na om kei in. A khangto gamte cih bangin, ‘ciam’ kawikawi bek in!\n5. Lawplua kei in: Mite tawh na kituah ciang na lungdamna hi in na dahna khat hileh na gen ciangin lawplua, vallua kei in. Na kam gen khat peuhpeuh hih hun sung nuamzaw mahmah ding cih mite theihsa hi. Ahi zongin lawplua in nang bek paupau, mite gen ngai manlo cih bangin om kha kei in. Midang lungdamna, midang dahna te zong ngaihsak, zaksak in. Uang gen nuam liangin ‘zuau’ peuh tawh behlap cih khat a omlohna dingin kidawm in. Na theihte zong a theilua bangin gen kha kei in. Mite’n nang bek a thei banga hong muh ding hoihlo hi.\n6. Kitangvalsak lua ke’n: Na hatna zah thei in kitangvallua sak kei in. Na cidamna, na thahatna in a lelh ding zah in nasep hi in annekna hi in, vaksuk vaktohna ah hitaleh kidawm in. Zan sawtpi hak a pumpi gimlua tawllua in om kha cih bang kidawm in. Gualnuam lua in lu leh taw zong phawklo cih bang in om kha kei in. Hih hun nuam a bei ciang na maban na zop ding om hi cih phawk gige in. Na pumpi in a lelh ding nasep hi in nek leh dawn hita leh hanciamluatna kidawm in.\n7. Lawm deihlua keiin: Nang guak na hih leh zong phamawh sakloh kisin in. Lawm deihlua in a ginalo lawm peuh tawh na kituah khak ding hoihlozaw hi. Nungak hiin, tangval hita leh lawmte a ‘cih simsimte’ uh tawh vak, kikhawl ciin nang kilungneusak in ‘nikteng khat peuh’ ‘pheituam teng khat peuh’ tawh kizop sawm teitei, lawm neih sawm teitei cih bangin na om ken, kisikna lianpi na tuakkha theizaw hi. Tua manin nang guak na hih leh zong thuaksiam kisin in.\n8. Summetbawlna hun hilo hi: Christmas hun pen summetbawl hun hilo a, lungdamna leh lungnopna ding hun ahi hi. Na van neih khat peuh tawh metbawl theih ding hun hoih a hong om phial zongin kidawm mahmah in, Christ mangngilh in na lungsim ah sum lianzaw kha thei hi. Jesu Christ eite adingin hong kipiak khiat hun ahih manin a piakhia lam hizaw in. Piakkhiat hun a zangte in metbawlna hun tawh kipelh ding hi.\n9. Mi tungah kinga lua kei in: Mite kipiakhiazo, kipiakhia ngam cih man tawh mi tung bek ah lametna nga kei in. Na dawn ding, na nek ding, na vakna ding, a silh na teen ding mite in hong pia nuam kha mah dingi hi, nang zong mite piaksawm in; mi tung bek ah kinga lua kei in. Nang zong hanciamna nei hamtang in. Piakkhiatna ah a lianlua omlo a, a neulua zong omlo hi. Muamkhum khat piakhia te leh mawtaw khat a piakhiate lungsim pen ‘piakkhiatna’ mah ahi hi. Na piaktheihzah a tuam hi a, na piaknopna lungsim thupi zaw hi.\n10. A nuam thei pen in zangin: Hun nuam penpen hun a hih mah bangin na it na ngaih, na lawm na gual tawh na zang in. A nuam thei penpen in na zang in. Na duh na ne in, na deih na lei inla, na ut bangin na om in. Hih bang hun nuam kum khat a bei kik mateng na mu kei ding hi.\nA nuam mahmah Christmas Lungdambawl Pawi hun ah nang leh na innkuanpihte, na lawm na gualte thupha pia in na lungdamna na kota in. Amau tawh nuamsa in hun nuam, hun pha na zangta un.\nA sim khempeuh Christmas thupha kong khak hi,


url: =Anna Kooiman - Lifestyle Blog - An American Thanksgiving in Oz, with a Bun in the Oven\nPhotos: Anna Kooiman, Bondi Beach, Emma Wand Photography\nAnna Kooiman moved to Sydney, Australia in Septemer of 2016 to be with her Aussie husband's family. She is a freelance host on several nationally broadcast Australian TV networks. Kooiman also launched a lifestyle, travel, and fitness website in December of 2016. Follow her on Twitter @annakooimanand visit her website www.annakooiman.com.


url: =Zomi numeite tavuan ~ Dr. Mary Hau Lun Cing :: ZOMI DAILY\nposted on 6 January 2016 at 7:39 am Lomkholna: Article\nNumeite tavuan tawh kisai in Laisiangtho bulphuh in kikup ding thupi kasa hi. Pasien in leitung vantung leh na khempeih abawl khit ciangin mihing pen ama lim (image) leh ama meel (likeness) sunding in hongbawl hi (Pian 1:26-27). Numei pen a pasal huh dingin bawl aa, amautegel pen Pasien bawlsa na khempeuh tungah uknaza aneiding in tavuan na pia hi. Hih thute limtak ih ngaihsut ciangin numeite tavuan nam li in kimu thei hi.\nI. Numeite in eimah leh eimah “Kua kahiam? ” cih (identity) ihkitel ding kisam masa pen hi.\nNumeite in Topa Pasian lim leh meel asun ihhihlam ihphawk ding thupi mahmah hi (Pian 1:31). Tua ahih man in numeite in nisial limlang mai ah ihkipuah siel un, “Pasian lim leh meel sun kahih man in hoih mahmah ing” cih den ding tavuan ihnei hi.\nPasian lim leh meel sun nahihlam phawk khalo in nang leh nang na kihawmthawh denkha hiam? “Ka mel hoih kei, ka form maan kei, ka ci vom lua, thau lua ing, tom lua ing, kasam mahmah hoihsa keng” cih bang in naphunphun kha hiam? Tuabang aa naphunphun leh nang hong bawl Pasien akosiasia, agensiasia nahi hi.\nTuhun nungakte (nupi pawl khat zong) in eite hong piangsakpa, Pasien tawh kisut ding saang in model nungakte, mintami te peuh tawh kisut ding hanciam in, Pasian atheilo, azahtaklo, leitung nopsak na abulphuh nungakte kizepzia, kipuahzia te zuinuam uh hi. Asawt teh nikten puansilh aa kipan, vanzat inn leh lo dong na khempauh ong enguh aa tua nate ngah thei nading ahanciam luat nalam un, Pasian thuman thutak lampi pan hong pial in leitung deihgawhna, cilehsa lunggulhna, sungah (IJn 2:15) hongkiasuh uh aa, zumhuaina, dahhuaina mun tung thei uh hi.\nNumei pawlkhatte in Zomite lak, Pasien thu-um mite lak nangawn nuamsa thei nawnlo in Pasian theilo, milimbiate peuh tawh kizui kawikawi in Pasian kiangpan gamlapi paikhia uh hi. Bangzah tak in dahhuai hiam? Zo mi numeite aw, ei hongbawl Pasian hinapi, dawimangpa tawh ihkisut khak loh nading kidawm ni.\nTua ahihman in numeite tavuan amasa pen leh athupi pen in, ” Pasian lim leh meel sun dending, keem den ding hihang(Ephet 5:1-2). Tuabang ihgen ciang in numeite kipuahlo ding, khantohnate pampaih ding cihna hilo in, akilawm akituak ciang khinkhai thei aa, Pasian mai leh mite mai ah akilawm ciang ihngaihsut theihding thupi kasa hi.\nTuabang ahih kei leh, koici bang in Pasian lim leh meel ihkem zo ding hiam? Nupi ihhi zong in, nungak ihhi zong in eihong piangsakpa Pasian mai ah kiniamkhiat in, ama pahtak nading in ih nungta ding hi. Nakhempeuh ah ihTopa Pasian pen amungpi in koih den in, ama deihte deipah in, ama deihlohte ihdeih kei ding hi. Tuabang aa Topa Pasian ihzon ciang in ihlungsim deihnate amahmah in hong kicingsak ding aa, Topa lim leh meel asun tanute ihsuak ding hi. Topa Pasian tawh ihkisut toto ciang in, leitung nate hong vukcipna pan suakta in, ihlung zong hong nuam toto ding aa, Pasian eitung ah honglungdam ahihman in ihsep ihbawl na khempeuh mapai in ihdaupai semsem ding hi.\nII. Zi in Pasal huh(support )ding tavuan nei hi\nPasian in numei masa Eve abawlna thu in ” a pasal, Adam ahuh ding” ahi hi. Hihpen Pasal nei numei(Zi)te in ihseploh aphamawh Pasian hongpiak ihtavuan ahi hi.\nTua ahih leh zite in Pasalte bangcibang in huh thei ding ihhi hiam? Laisiangtho bulphuh in ihngaihsut ciang in zite in apasal thu mang leh, Pasalte ahuhtheihna lianpen hi ciin ka ngaihsun hi. Zite in apasalte thuman ding pen Laisiangtho deihna hi.(Ep. 5:22-24).\nNupi pawlkhat in apasal ukna mang cihthadah amau ten apasalte uh uk nuam zawsop uh hi. Innkuansung thuvaihawm makai ding pen pasalte hizaw hi. (Meigong te sim loh). Zite pen apasal sang in pilzaw taleh, cidam zaw taleh innkuan lutang pen pasal mah ahi hi.\nNupi pawlkhatte leuleu in ” Ka pasal in hong it mahmah ahihman in kei thuthu in kai ning” ci-in lehtat taleuleu hi. Nupite zite aw ihpasalte hong-it hong muannate ahilo lam in zang khial kei ni. Banghang hiam cih leh tuabang gamtatna in Pasian thupiak apalsat ihhi hi.\nPasian thupiakte ihzuihciang in Pasian kiang pan hongpai thuphate ihngah theipan ding hi. Tuabang hilo in Pasian hong thupiakte ihzuih kei leh ihinnkuan sung ah ihngah ding thupha, “cidamna, lungnopna, neih le lam, khantohna ” cihte ihtaan khading uh hi.\nAhizong in zite thuak zawh loding zah aa gilo, khut zang den keei a kihtak huai pasal pawlkhat omzel aa tuabang pasal aneikhate in pum thuak mawk ding hilo in, beh le phung, pawlpite tawh hoihtak in kikum aa thuhilh ding aa ahihzawh kei leh kumpi upadi bang aa sep huaite septoh ding hong kul ding hi.\nIII. Zi (numei)te in tate kep ding tavuan ihnei hi.\nNupi (zi) te in tate hoihtak aa khantoh sakding tavuan lianpi ihnei hi. Pasal ten tavuan neilo cihna hilo in numeite tavuan lianzaw icihna ahi hi. Ihtate Pasianthu leh gamtat hoih, lungsim hoih hongneih zawh nading in hong pattah sak ding pen, saangsiate, sunday school siamahte bek peuh hilozaw in ei “nute” mah athupi pen ihhi hi.\nNupite aw, nangman zuauthu gengen napi, tate kiang ah “mi khem ken” nangmah thadah napi tate kiang ah” ki zen un”, nang ma’n mite gensiasia napi natate kiang ahi “mi gen sia ken” cihmawk pen thu hilo hi. Na inn sungah nangmah mah in Laisiangtho sim ngeilo, thungen ngeilopi, tate kiang ah”Pasian zahtak un, Laisiangtho mun lotngah un, thungen den un” ci aa sawl pen thu mahmah hilo hi. Ei Zo paunak ah ” Sakhi api san, ano san” ci ahihman in nupite in tate aading limhoih i lah ding tavuan lianpi ihnei hi.\nNupi (zi) te in tate kepding, cinding tavuan ihnei hi. Pawlkhatte in atate donlo khoilo in, milak ah khahzau in mipite nawngkaisak den mawk uh hi. Naukep pen pasalte tavuan hi zenzen lopi, apasalte uh peuh naukem sak cingsak in amau tu ziauzuau uh hi. Tua pen mibatna, picinna bang in ngaihsun laidep uh hi. Tate limtak aa kem nuamlote pen Pasian thupiakna adonlote mah ihhihlam ei nupite’n phawk in kipuahpha ni.\nNasem aa kuankhia ahilo, inn-aa om zite in napasal anasepna pan hongciah ciang in gim mahmah, khat veivei nasep asenpii loh hun ciang in napasal naucing peuh, nasem peuh in sawlkei in. Phun daidai kei in. Atawl dam theih nading in tuivot, niangtuite pia in maitai tak in navaidawn den in. Tuabang nahihteh napasal nang tung ah hong lungdam ding aa, innkuan sung hong nuam in Topa Pasian in thupha hong pia ding hi.\nEi Zo mi numei pawlkhat leuleu, Pasianthu kin lua, uklua cipong in, a inn ah limtak om ngeilo in, apasal, atate leh a-innsung vaiteng nusia in vakvak mawk uh hi. Antang, thungen, thuhilh cipong in ama innah om ngei lo in mi-inn teng ah vak kawikawi in ama tavuan taktak pen thudon khalo uh hi. Zo mite ihpaunak sung khat ah ” Pasal vak hat in sum leh pai mu aa, numei vak hat in thusia mu hi” na ci hi. Pasian in nupi (zi)te pen inn leh lo, tu leh tate tung ah ihsep ding aa hongpiak tavuan pen sem lopi in Pasianthu gen, thungen aa vakvak ding in hong deih masa locih phawk tawntung ni.\nIV. Numeite leh apualam aa nasepkhiatna\nNumeite leh apualam aa nasepkhiatna icihciang in leitung pilna leh siamnate zangkhia aa, mi manpha suah nading cihnopna ahihi. Piancil 1: 26-28 ah Pasian in Adam leh Eve leitung ukna zaa napia hi. Leitung uk cihciang in, leitung leh leitung aa om na khempeuh anei (possess)pen Pasian hi aa, mihingte in tua Pasian neihsa leitung pen Aneipa deihna tawh kituak aa uk ding (steward nasempi) te ihhi uh hi. Tua nasepna sung ah pasalte sepding aom mahbang in numeite sepding leh septheih nangthu (right) zong Topa in hongpia hi.\nTuhun ciang in Pasian hehpihna tawh pilna, siamna, theihnate khangto semsem in Pasian in hong lamto ta hi. Numei te’n amau pilna leh siamna zui in apualam nasepna hitaleh tavuan lian pipi hitaleh asem tampi ih omtahi. Nidanglai in Zomi numeite pen laitheilo in lokho ding bek, inn nasem ding bek in kizang hi. Ahizong in tuhun ciang in leitung pianzia te hong khangto in numeite zong pilna, theihna kibehlap to bek thamlo in tuate zontoh thei nading lampi zong kihong seemseem ahihman in lungdam huai mahmah hi.\nTuatawh kisai in, tuma kum(30) laikhawng aa kipan nitumna gam lam pan in “Feminism” (Numeite bulphuh ngaihsutna) kici khat hong piang khia in leitung mun tuamluam hongzel hi. Feminism pen akizat zia nam tuamtuam aom hang in nampi(2) in kikhen thei hi. Khatna pen “Biblical Feminism” (Laisiangtho tawh kituak aa numeite aading ngaihsut na) hi aa, anihna pen “Secular Feminism” (Leitungzia bulphuh aa numeite aa ding ngaisutna) ahi hi. Secular Feminism a-uangpaite in na khempeuh ah pasal leh numei kizakim hi cih nakgen uh aa atawpna ciang in zite in pasalte thusim nawnlo, demgawp in, pasalte sep khempeuh sem nuam in numei ahihlam nangawn uh mangngilh uh hi. “Biblical Feminism” (Laisiangtho tawh kituak aa numeite aading ngaihsutna)te in ahih leh Pasian lim leh mel ihsutna leh Pasian in leitung nate tung aa ukna hongpiakna ihbulphuh hi. Atung aa No.I , aa ihgente pen Biblical feminism pan aa hong pai ngaihsutna ahi hi.\nKong it Zo mi numeite aw, Pasian hongpiaksa ihpilna ihsiamnate tawh Pasian in eisepding aa hongpiak tavuante ihsep tohtoh ding pen Pasian deihna ahi hi. Tuhun ciang in numeite in nasep lian pipi, zato siavuanpi, sitni, engineer, saang siapi cihte ah asem ki-om khinta aa biakna lam ah zong Laisiangtho sang sia, Pawlpi kem Pastor, missionary, evangetist, cihte zong numeite in semta hi.\nTua ahih man in ei numeite in Pasian hongpiak ih”talent”te phumphum nawnlo in Pasian hong deihsakna teltak in kansiam in ahoih pen, asang pen ihtun nading ih hahkat ding hi. Ih innkuan, ih minam, ihgam ihlei apuoh zote ihsuah zawh nading leh Pasian min athangsakte ihsuah nading in Pasian in hongdeih hi.\nTuabang ihgen ciang in, midangte simmawh in, thangpaai in vadem gawp ni cihna hilo zaw in Pasian hongdeihsakna tel in, tua ei aading aa Pasian hongpiak ngimna hoih vissionte ihtunzawh mateng hanciam ni cihna hizaw hi. Tuabang ihtun zawh nading in, ei leh ei kineumuhna, thadahna thaneemnate Topa min tawh, paaikhia in cihtakna, thumanna, hanciamnate tawh ihsep nak leh Topa Pasian in hong gualzawh pih ding hi. Zuauna, zulhtatna, hazatna, ki-elna leh ci leh sa lungsim khempeuh paaikhia in lungsim hoih, lungsim siangtho tawh Pasian en gige in ihnuntak nak leh Pasian in asangpi ah hong lam toto ding hi. Zo mi numeite a etteh huai, mipil, misiamte ihsuah nading Topa Pasian in thupha hongpia ciat tahen. Rev. Dr. Mary Hau Lun Cing\nPrevious: Gamdang aom/teng Zomi te theihhuai kasak ~ Siam Khaute\nNext: Min gelhzia kikupna ~ Tual Khan Suan\nMipilte Christmas Letsong (The Gift of the Magi) ~ TK Lian\nTulaai Leitung Thuthang Tuamtuam Updates August 4, 2014\nKammal kilawm pawlkhat (azom 21 August 2015)\nSuahtaakna ih zuunsiam tatak hiam – Can we really handle freedom?\nI nisim nuntakna le Motivation ~ Tg Candle\nPhalbi hunsung khutdawn khedawn votluatna pan bangci kidalding ~ Hau Lun\nZomi kipawlna tengin Thukhunpi zattek kul (ZID Constitution)


url: =Japan te’n Kawlgam ah mawtaw amawkpiak uh dinkhawl photding ~ ZD :: ZOMI DAILY\nJapan te’n Kawlgam ah mawtaw amawkpiak uh dinkhawl photding ~ ZD\nposted on 2 December 2016 at 4:33 pm Lomkholna: Japan, Myanmar, News, Sawltak\nAbeisa hunkhatlai in Japan “Nippon Foundation” panin Kawlgam ading huhna in mawtaw 100 val pia uh a, tuate pen zatlohin Rangoon Ear, Nose and Throat Hospital ah kikoihcip cih nungdiak in Social Media ah hong minthang mahmah hi. Tuabang in zatloh in akikoihcip atheih uhciangin Nippon Foundation te’nzong mailam ah huhna Donations piakding ageelteng uh dinkhawlsak photding ci’n Nippon Foundation pan Takehiro Umemura in Irrawaddy te kiangah genkhia hi.\nTua mawtaw tepen Kawlgam muntuamtuam aom zato te ah zatding in Nippon Foundation te’n apiakkhiat uh himahleh tudong zatloh in kikoihcip in, kekseugawp liangta hi.\nTakehiro Umemura in agenna ah Nippon Foundation panin Kawlgam sungah zatding in hibang in mawtaw kapiazel uh cihi. Mawtaw apiakte uhpen athak sitset ahihzenzen lohhang in akizangthei ahoihlai vive apiak uh hi a, 2012 kum akipan Kawlgam sung aom zato te ah Ambulance in zatding in apiak uh ahihi.\nTuaban ah Nippon Foundation temah in hih mawtaw te apuahkikna leh Ambulance in zattheih nading phalna ngetna asumbeite akipan apiaksak uh hilailai a, Ministry of Health and Sports te tungtawn in huhna apiakkhia zelzel uh ahihi.\nNippon Foundation pan thunei te genkhiatna ah 2012 kum akipan Kawlgam zato ah zatding in Ministry of Health and Sports te tungah apiakkhiat uh mawtaw pen akigawm in 249 phakhinta cihi.\nRelated: China in gamdang galphual kibawlbeh loding hi ci\nNippon Foundation te’n mawtaw amawkna pia, Kawlgam ah puak, apuahnading sumbei tezong piaksak cihi. Ahi zongin Kawlgam Ministry of Health te’n hih mawtaw te Kawlgam sungah zangding hileh sum tampi beiding ahih manin, tua sum beingamlo cimawk hi.\nA piakhia te adingin alawp huai hetloding himawk mahhi. ZD Sawltak #zomidaily\nPrevious: Thai kumpi tokhum in kumpi takding pulakta ~ TK Lian\nNext: India Supreme Court in National Anthem leh Flag zatding thukham abawlna thu etpakna ~ TK Lian


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Videotapes ✖Remove constraint Subject: Videotapes Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Digital Selections Online access ✖Remove constraint Digital Selections: Online access Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names McKee, Michael ✖Remove constraint Names: McKee, Michael